Awařen Iweznen.
16.
Bnadem ɣares ixarriṣen deg wuř nnes, maca tamwarrit n yiřes tᵉttas-dd zi SIDI. 
Marra ibriden n weryaz ṣfan di tiṭṭawin nnes, maca SIDI ittqeǧab buḥbeřat. 
Sars řexdayem nnec i SIDI, xenni ad ttwassmettnen inwayen nnec. 
SIDI ixřeq-dd marra i lɣaraḍ nnes, ɛad uřa d aɛeffan igga i-t i wass n řɣar. 
Kuř amɛeffar d nnɛi i SIDI, afus xas, netta war ittᵉttwabarri ɛemmarṣ. 
S tmexsiwt icewwaren d řaman ad ittwasseṣřeḥ x řɣecc, u s tiggʷudi n SIDI ittḥeyyad weryaz x řɣar. 
Mařa usin-dd ibriden n ijj n weryaz x řxaḍar n SIDI, ad yarr Netta uřa d řɛedyan nnes ad kides ggen řehna. 
Iḥra drus ak-d tsegda x waṭṭas n řɣiǧet břa řḥeqq. 
Uř n bnadem ittxarreṣ abrid nnes, maca SIDI ineddeh iṣuraf nnes. 
Řḥukm břa adwař x iyencicen n ujeǧid, aqemmum nnes war ixeṭṭi deg weḥkam. 
Řmizan nican d ṭṭawyat n řmizan nican aqa aten n SIDI, marra iẓra n řewzen di tecyart d řxedmet nnes. 
D nnɛi i ijeǧiden xmi ɣa ggen řɣar, maɣar řɛarc ittwassemten zi tsegda. 
Iyencicen i iccuren s tsegda tteɛjiben i ujeǧid, u wenni issawařen nican, ittexs i-t netta. 
Asɛar n ujeǧid am lmalakat n řmewt, maca aryaz amiɣis izemmar ad ɣares tt i-dd yarr. 
Di tfawt n wudem ittissiqen n ujeǧid teǧa tudart, arḍa nnes am useynu n wenẓar di tefsut. 
Aqa teḥřa tarezzut n tiɣit x wureɣ ittissiqen, u mecḥař ktar ad tiři twafit n řefhamet sennej x twafit n nnuqart. 
Abrid n yinni igguren nican ittḥeyyad x řɣar. Wenni iḥeṭṭan abrid nnes, iḥeṭṭa řeɛmar nnes. 
Tanefsect tᵉttizwar-dd i arẓẓiyyet, u nnfaxet tᵉttas-dd qbeř i uweṭṭu. 
Iḥřa aqnaɛ n buḥbeř ak-d inni ittwaḥṣaren, x ubeṭṭu n tkeccaḍt ak-d ayt-nnfaxet. 
Wenni ittxarraṣen mliḥ di ca n tmesřact, ad yaf řxar, sseɛd n wenni ittcařan x SIDI. 
Wenni ɣar iǧa wuř d amiɣis, ad t semman bu-weftan, u taẓyudi n řhard n iyencicen tarenni di řefhamet. 
Řeɛqeř d řɛunṣar n tudart i bab nnes, maca ttarbiyyet i ibuhařiyyen d tubbuheřya waha. 
Uř n umiɣis ittarra aqemmum nnes ifehhem, zeg iyencicen nnes ad fehmen ktar. 
Awařen icewwaren ggin am tamment n teɣrast, aqa aten d imiẓiden i řeɛmar d ugenfu i yeɣsan. 
Ad taɣ ittɣiř as i ca n yijjen aqa abrid nnes nican, maca aneggar nnes mɣir ibriden ittawyen ɣar řmewt. 
Řaẓ n ucewwař ixeddem as i netta, maɣar aqemmum nnes ineddeh i-t. 
Aryaz i war isekkwin iɣezza řɣar, x iyencicen nnes am yict n tmessi ittceɛɛařen. 
Aryaz iccuren s řexdaɛat issekkara amenɣi, u axbarji ittawi-dd ɛad abeṭṭu ak-d umeddukkeř iṣebḥen aṭṭas. 
Aryaz bu-řexcunet ittɣarra jjar nnes, ineddeh i-t ɣar ijj n webrid i war iǧin mliḥ. 
Netta itteqqen tiṭṭawin nnes maḥend ad ixarreṣ marra ddarbat n řexdaɛet, ittkemmec iyencicen nnes, aqa da igga řɣar. 
Acuwwaf icaben d ijj n ttaj izewwqen, tzemmared ad tt tafed x webrid n tsegda. 
Iḥřa bu-ttasiɛ n řxaḍar x ijj n weryaz ijehden u wenni ittebbaten buḥbeř nnes iḥřa x wenni iḥewwsen ict n tendint. 
Taqedduḥt temmenḍar deg weḥsin, maca mkuř array ittas-dd zi SIDI. 
