Irmiya.
33.
Yusa-dd wawař n SIDI ɣar Irmiya i twařa wiss tnayen, umi tuɣa ɛad ittwabelleɛ xas di řemraḥ n řeḥbes, inna: 
“Ammu i iqqar SIDI, wenni t iggin, SIDI, wenni tt yarecmen ařami tt ɣa ibedd d ubeddi, aqa SIDI d Isem nnes: 
‘Řaɣa ayi-dd uca ad xak dd-arreɣ u ad ac ssecneɣ timesřayin timeqqranin d innufaren, war tent tessined. 
Maɣar ammu i iqqar SIDI, AREBBI n Israil, x tudrin n tendint-a u x tudrin n ijeǧiden n Yahuda nni ittwahedmen, maḥend ad iřint i udurri ḍidd n wecbaren n řeḥṣaret u ḍidd n ssif: 
Inni dd-yusin ḥima ad mmenɣen ak-d Ikaldaniyyen, aqa usin-dd ḥima ad ɛemmaren tudrin nni s řxecbat n iwdan nni nɣiɣ deg weɣḍab inu u deg wesɛar inu, minzi ssdurryeɣ udem inu x tendint-a zi ssibbet n marra tuɛeffna nsen! 
Maca xzar, Necc ad as-tt-i-dd-awyeɣ aɛdař d ugenfu, Necc ad ten ssgenfiɣ uca ad xasen ɛarriɣ ijj n řɛunṣar ifeyyḍen s řehna d tidett. 
Necc ad ssenqeřbeɣ tameḥbast n Yahuda d tmeḥbast n Israil, u ad ten bniɣ am deg umezwaru. 
Necc ad ten ssizedgeɣ zi marra řmuɛṣiyyet nsen i zi kidi xḍan. Ad ɣfareɣ marra řmuɛṣiyyat nsen i zi xḍan akidi uca ɛeddan xafi. 
Ad tiři tendint n Urcalim i Necc d isem issefraḥen d usemɣar d ccan ɣar marra řegnus n ddunect nni i ɣa isřan řxar nni d asen i ɣa ggeɣ. Nitni ad ggʷeden u ad arjijen x marra řxar u x marra řehna nni d as i ɣa ggeɣ.’” 
“Ammu i iqqar SIDI: Deg wemcan-a i x teqqarem kenniw: ‘Aqa-t d řxirbet ařami war iqqim uřa d ijj n bnadem niɣ d řmař!’, wah, di tneddam n Yahuda u deg ibriden n Urcalim, tinni ittwareddǧen ařami war iqqim uřa d ijj n bnadem niɣ d amezduɣ niɣ d řmař, ad ittwaseř ɛad 
tmijja n warcaq d tmijja n řefraḥet, tmijja n muřay d tmijja n tesřit, tmijja n yinni iqqaren: Qadam SIDI n řɛeskarat, maɣar SIDI iṣbeḥ, maɣar tamexsiwt nnes icewwaren tᵉttɣima i řebda!, tmijja n yinni i dd-ittawyen aqadi di Taddart n SIDI, maɣar Necc ad ssenqeřbeɣ tameḥbast n temmurt, ad tiři am deg umezwaru, iqqar SIDI.’” 
“Ammu i iqqar SIDI n řɛeskarat: ‘Deg wemcan-a i ittwareddǧen ařami war iqqim ɛad uřa d ijj n bnadem niɣ d řmař, wah, di marra tineddam nnes ad iřint ɛawed ddmani n tarewsa i imeksawen nni i ɣa issareyyḥen uǧi. 
Di Temmurt n Idurar, di tneddam n Temmurt Iwaṭan, di tneddam n Temmurt n Ljanub, di temmurt n Binyamin, deg imucan i d as dd-innḍen i Urcalim u di tneddam n Yahuda ad ɛdun wuǧi ɛawed sadu ifassen n yinni i ten iḥessben!’, ammu i iqqar SIDI.” 
“Xzar, ad dd-asen wussan, ammu i iqqar SIDI, ad ssqefřeɣ awař aṣebḥan nni ssiwřeɣ i taddart n Israil d taddart n Yahuda. 
Deg wussan nni u di řweqt nni ad ssɣemyeɣ i Dawud AƔEDDU n tsegda. Netta ad yegg řḥeqq d tsegda di temmurt. 
Deg wussan nni ad ittwassenjem Yahuda uca Urcalim ad tezdeɣ di řaman, ad as ggen i Urcalim isem wanita: ‘SIDI d Tasegda nneɣ.’” 
“Maɣar ammu i iqqar SIDI: ‘Ɛemmarṣ ad inqeṣ i Dawud ijj n weryaz nni iqqimen x řɛarc n taddart n Israil, 
uca uřa d ikehhanen Ilawiyyen war d asen ineqqeṣ ɛemmarṣ ijj n weryaz nni i ɣa iqeddmen taɣarṣt n wecmaḍ zzat i wudem inu niɣ ad issbexxar tawhibt n řɣiǧet niɣ ad issewjed ict n tɣarṣt, marra ussan.’” 
Yusa-dd wawař n SIDI ɣar Irmiya, inna: 
“Ammu i iqqar SIDI: ‘Mařa izemmar ad tarẓmem řɛahd inu s wass d řɛahd inu s ǧiřet ař ass d ǧiřet war ttiřin ɛad di řweqt nsen ittwaggen, 
xenni iři ad ittwarẓ uřa d Řɛahd inu ak-d umsexxar inu Dawud, ařami war ɣares ittiři ɛad mmis nni i ɣa iḥekmen x řɛarc nnes, u ak-d ikehhanen zeg ayt n Lawi, imsexxaren inu. 
Am mammec war izemmar ad ittwaḥseb řɛeskar n ujenna u uřa d ijdi n řebḥar war izemmar ad ittwaɛbar, ammu s waṭṭas i ɣa ggeɣ tarwa n umsexxar inu Dawud u n Ilawiyyen nni d ayi ittsexxaren.’” 
Yusa-dd wawař n SIDI ɣar Irmiya, inna: 
“Ma war teẓrid mammec issawař řgens-a, qqaren: ‘Tnayen n řaǧat nni ifarz SIDI, aqa inḍar i-tent’? Aqa nitni stehzan zi řgens inu ařami war iǧi ɛad d řgens i nitni.” 
“Ammu i iqqar SIDI: ‘Mařa Řɛahd inu s wass d ǧiřet war ittiři ɛad, war ttɣimiɣ tteggeɣ lfarayiḍ n ijenwan d temmurt, 
ad nḍareɣ uřa d tarwa n Yaɛqub d tarwa n Dawud ařami war tteggeɣ ɛad zi zzariɛet nnes inni ɣa iḥekmen x tarwa n Ibrahim d Isḥaq d Yaɛqub, maɣar Necc ad ssenqeřbeɣ tameḥbast nsen u Necc ad xasen ḥinneɣ.’” 
