Yaɛqub.
4.
Manis dd-ikka umenɣi d imcubbecen jar awem? Ma zeɛma zeg ccehwat i immenɣen deg iɣezdisen nwem? 
Kenniw temmeẓrem maca kenniw war ɣarwem walu. Kenniw tneqqem u tᵉttasmem uca qaɛ amenni war dd awem ittikkwiḍ walu. Kenniw tᵉttemcubbucem u tᵉttmenɣam, maca war ɣarwem walu, minzi kenniw war tᵉttᵉttaram. 
Niɣ kenniw tᵉttᵉttaram, maca war teksim ca, minzi tᵉttᵉttarem min war iḥřin, ḥima ad teggem ɣar ccehwat nwem. 
A kenniw inni izennan! Ma war tessinem ca belli tamexsiwt n ddunect aqa-tt d řeɛdawet x AREBBI? Aḥeqqa wenni ittexsen ad yiři d ameddukkeř n ddunect, ad yiři d řeɛdu n AREBBI. 
Niɣ ittɣiř awem belli Tira Iqeddsen war ɣarsent lmeɛna: “Arruḥ i dayneɣ izeddɣen ittasem s tusmi!”? 
Maca Siditneɣ ittic aneɣ arḍa ktar, maɣar inna: “AREBBI isswaḍḍeɛ imɛeffaren, maca i imwaḍɛen ittic asen arḍa.” 
S uya marsem ixef nwem zzat i AREBBI, mɛařam ak-d cciṭan uca netta ad zzaywem yarweř. 
Adsem AREBBI uca Netta ad kenniw dd-yades. Sirdem ifassen nwem, a imednab, qeddsem uřawen nwem, a kenniw, inni ɣar iǧa tnayen n izeǧifen. 
Marsem ixef nwem, ceḍnem! Jjem taḍeḥḥact nwem ad tedweř d acḍan u řefraḥet nwem ad tedweř d řeḥzen. 
Marsem ixef nwem zzat i SIDI uca Netta ad kenniw issɛuǧ. 
A aytma, war ttceqqafem ca deg wayawya! Wenni iceqqafen deg umas niɣ iḥekkem x umas, aqa wa ittceqqaf di Ccariɛa uca iḥekkem x Ccariɛa. Uca mařa tḥekmed x Ccariɛa, aqa war teǧid ca d wenni itteggen Ccariɛa, maca tarrid ixef nnec d řqaḍi n Ccariɛa. 
Ijjen waha i iǧan d Bab n Ccariɛa, Netta d wenni ɣar teǧa tzemmar, ḥima ad iwc Tudart niɣ ad tt yareyyeb. Maca min teɛnid cek umi tḥekkmed x jjar nwem? 
Ma xenni i ɣa nini x yinni iqqaren: “Ass-a niɣ tiwecca ad nraḥ ɣar tendint-a ɣar tendint-in, ad din negg tasebbabt řmijař n ijj n useggʷas, ad nseɣ ad nezzenz ad narbeḥ!”? 
Nitni war ssinen mammec ɣa tiři tiwecca. Min teɛna tudart nneɣ? Aqa-tt mɣir d ijj n řefwar i ɣa dd-iḍhar, ad idurreq, ad tefsi řexdenni. 
S uya ittxeṣṣa ad inin: “Mařa ixs SIDI, ad neddar, ad negg ta d tin.” 
Iwa nitni ttfeyycen deg uɛeffar nsen, maca qaɛ afeyyec-a d aɛeffan. 
Wenni issnen mammec i ɣa igg řxar uca war t ittegg, ad as dd-ittwaḥseb d ddenb. 
