Amezwaru.
49.
Iřaɣa Yaɛqub x iḥenjiren nnes, inna: “Smunem-dd ixef nwem, ad awem iniɣ min d awem ɣa imsaren deg uneggar n wussan. 
Smunem-dd ixef nwem uca sřem, a tarwa n Yaɛqub, sřem i Israil, babatwem. 
Rubin, cek d amenzu inu, jjehd inu, d amezwar n teryast inu, aqa cek d amseḍfar inu di řuɛřa, d amseḍfar inu di řɛezz. 
Cek amecnaw aman ittneqřaben, war dd ayi tḍeffared, aqa cek tgeɛɛded ɣar řectu n řemřac n babac, řexdenni tessfeḍḥed t, aqa ɣar řectu inu igeɛɛed. 
Cimɛun d Lawi d awmaten! Řemwas nsen d řesnaḥ n lɛunf. 
Di tmeɛmuč nsen war ittidef řeɛmar inu deg wegraw nsen war icarrec wuř inu. Aqa deg uxeyyeq nsen nɣin ijj n weryaz uca iɛjeb asen ad qessen iẓewran n iḍaren n ufunas. 
D amenɛuř axeyyeq nsen, minzi wanita ijhed aṭṭas, uřa d aduqqez n ufugem nsen, minzi iqseḥ. Necc ad ten bḍiɣ x Yaɛqub, ad ten ssuyuseɣ di Israil. 
Yahuda, aytmac ad cek ssemɣaren. Afus nnec ad yiři x yiri n řɛedyan nnec u iḥenjiren n babac ad ac bendqen. 
Yahuda d ijj n mmis n wayrad. Zi zzardet i tuřyed, a mmi. Iqwes amecnaw ayrad u amecmaw tayradt. Wi izeɛɛemen ad t-dd-issfaq? 
Taɣɣarct n řḥakem war ittwakkes x Yahuda uřa d azeǧaḍ n ṣṣulṭa zi jar iḍaren nnes, ař dd ɣa yas wenni i ɣa iwcen arraḥet uca ad as ṭaɛen řegnus. 
Iqqen ɣar tzayart asnus nnes d mmis nnes n teɣyuč ɣar tzayart icennɛen aṭṭas, issird arruḍ nnes di binu u arruḍ nnes deg idammen n uḍiř. 
Tiṭṭawin nnes d tibarcanin s binu u tiɣmas nnes d ticemřařin s uɣi. 
Zabulun ad izdeɣ ɣar tma n řebḥar, ad yiři d řmuyyi i iɣarruba. Aɣezdis nnes ad yareyyeḥ x Ṣidun. 
Issakar d ijj n weɣyuř iqseḥ, izzeř jar tnayen n řmedwat. 
Umi iẓra arraḥet d lemliḥ u tammurt aqa tarecceq, iqwes, igga tiɣarḍin nnes maḥend ad yarbu arrmeḥ uca ammu i idweř sadu azayřu n ismeɣ. 
Dan ad iḥkem řgens nnes am yict zi tqebbař n Israil. 
Ad yiři Dan d afiɣar deg webrid, tařefsa deg umesruq, wenni izeɛɛfen deg inirzawen n uyis, ař ɣa iwḍa wenni xas inyin ɣar ḍeffar. 
Asenjem nnec i ttrajiɣ, a SIDI! 
Jad, ad xas ḥejment bandiyyat, maca ad xasen idarrec. 
Acir, aɣrum nnes ad yiři d aɣrum ismen, netta ad iqeddem macca yiziden igellden. 
Naftali d ict n tudadt ittwaḍeřqen, issuffuɣ awařen cnan. 
Yusuf d mmis n tcejjart itticen řɣiǧet, mmis n tcejjart itticen řɣiǧet ɣar tařa. Yessis ggurent x weɣbar. 
Nitni ssarezgen xas tudart, neyycen xas, wah imjebbaden n řqews ḍfaren t, 
maca řqews nnes iqqim imḥeḍ u iɣaǧen n ifassen nnes qqimen arxun s ifassen n Umzemmar n Yaɛqub - x uya Netta d Ameksaw d taṣḍart n Israil - 
s Arebbi n babac wenni cek i ɣa iɛawnen, Amzemmar x kuřci, wenni cek i ɣa ibarken s lbarakat n ujenna sennej, s lbarakat n waman ihewřen i din iǧan swadday, s lbarakat n tubbect d řemřawet. 
Lbarakat n babac d timeqqranin uɛřant x lbarakat n yinni d ayi dd-yejjin uca ttakkwaḍent ɣar tqiccatin n tewririn n řebda. Ad iřint x uzeǧif n Yusuf, x tuccent n ucuwwaf n wenni yarebbu ttaj n weɛzar jar aytmas . 
Binyamin d ijj n wuccen ittmezzaq. Ɣar ṣṣbeḥ ad isarḍ zzardet u s ǧiřet ibeṭṭa takeccaḍt.” 
Marra ina d tenɛac n tqebbař n Israil. D man aya min d asen inna babatsen uca ibark i-ten, wah, ibark i-ten, kuř ijj s lbaraka nnes. 
Yumur i-ten, inna asen: “Ad mmarenyeɣ ɣar řgens inu. Neḍřem ayi ak-d řejdud inu deg ifri wenni iǧan deg iyyar n Ifrun, Aḥitti, 
deg ifri wenni iǧan deg iyyar n Makfila i iǧan zzat i Mamri di temmurt n Kenɛan, tenni isɣa Ibrahim ak-d yeyyar zi Ifrun, Aḥitti, ḥima ad yiři d anḍeř nnes. 
Dinni i neḍřen Ibrahim d Sara tamɣart nnes. Dinni i neḍřen Isḥaq d temɣart nnes Rifqa. U necc neḍřeɣ din Liya. 
Iyyar s ifri i tuɣa dayes iǧan immseɣ x tarwa n Ḥit.” 
Umi ikemmeř Yaɛqub ad iweṣṣa iḥenjiren nnes, ikemmec iḍaren nnes di qama, iffeɣ i-t buḥbeř uca immarni ɣar řgens nnes. 
