Ayub.
10.
Ittɛiffi řeɛmar inu zi tudart inu, ad barrḥeɣ acetci inu ammu waha břa amnaɛ, ad ssiwřeɣ ɣar tarzugi n řeɛmar inu. 
Necc ad iniɣ i Arebbi: ‘War d ayi ttegg d aɛeffan, scen ayi, mayemmi akidi tᵉttmenɣid. 
Ma ɣarek řefḍeř aqa Cek tḥeṣṣared ayi, aqa tneṭṭareḍ řxedmet n ifassen nnec, am tᵉttegged tafawt x ixarriṣen n iɛeffanen? 
Ma ɣarek tiṭṭawin n bnadem, ma tᵉttwařid Cek am mammec ttwařan iwdan? 
Ma ussan nnec am wussan n bnadem? Ma iseggʷusa nnec am yiseggʷusa n weryaz, 
aqa Cek tarezzud ammu x řmuɛṣiyyet inu, tᵉttbeqqced di ddnub inu? 
Waxxa Cek tessned aqa necc war ǧiɣ d aɛeffan, war din wenni i ɣa ifekken zeg ufus nnec. 
Ifassen nnec xeřqen ayi, ggin ayi, aqa ttennḍen ayi, uca řexxu Cek tṣarḍed ayi. 
Ɛqeř aqa Cek teggid ayi am tarrist, u ɣar tɛejjact texsed ad ayi tarred. 
Ma war d ayi tzeǧɛed am uɣi, am kisu tejjid ayi ad ccreɣ? 
S teřmect d weysum tessyarḍed ayi, s iɣsan d iẓewran temmuded ayi. 
Tudart d tmexsiwt icuwwaren tewcid ayi tent, aḥeṭṭu nnec iḥḍa buḥbeř inu. 
Txemmřed aya deg wuř nnec, necc ssneɣ belli aya tuɣa-t ɣarek di řbař. 
Mařa xḍiɣ, Cek ad ayi teḥḍid, war d ayi tᵉttbarrid zi řmuɛṣiyyet inu. 
Mařa ggiɣ řɣar, uct xafi! Mařa necc d amsegged i ǧiɣ, war zemmareɣ ad ssgeɛɛdeɣ azeǧif inu. Jjiwneɣ s řefḍiḥet, ttaciɣ ak-d řemḥayen inu. 
Mařa ssgeɛɛdeɣ ixef inu, ad ayi tneymared am wayrad izehharen, řebda tᵉttneqřabed xafi s řɣefřet. 
Meɛlik ufiɣ ad xafi tessbedded řebda icehhaden nneɣni, ad tarnid ɛad deg weɣḍab nnec xafi, iɛessasen i ixeǧfen ijj i wenneɣni řebda, wah, ad ɣari tnedhed ijj n řɛeskar. 
Mayemmi d ayi tejjid ad dd-ffɣeɣ zeg uɛeddis n yemma? Mři ssuffɣeɣ buḥbeř, war d ayi tẓar uřa d ict n tiṭṭ!’ 
Meɛlik ufiɣ axmi war iřiɣ ɛemmarṣ, mmeksiɣ ɣar wenḍeř zeg uɛeddis n yemma. 
Ma war ǧin wussan n tudart inu udrusen? Mři d ayi ijja, ad xafi inneqřeb maḥend ad farheɣ cwayt ɛawed, 
qbeř i ɣa uyureɣ - war dikkwiřeɣ ɛad - ɣar temmurt n taǧest d tiři n řmewt, 
ɣar temmurt d tabarcant am tmeddit, am tiři n řmewt, war din ittbin walu, mani tegga tfawt am tmeddit. 
