2 Ṣamwil.
11.
Ɣar ubeddu n useggʷas n jdid, di řweqt i di itteffɣen ijeǧiden ɣar umenɣi, imsar aqa Dawud issekk Yuwab ak-d yeryazen nnes nni akides iǧan d marra Israil. Nitni řebzen ayt n Ɛammun uca nnḍen i Rabba. Maca Dawud simant nnes iqqim di Urcalim. 
Umi dd-ikkar Dawud ict n twařa di tmeddit zi qama nnes, imsar aqa netta yuyur x tzeqqa iwaṭan n tzeddiɣt n ujeǧid. Iẓra ssenni ict n temɣart tessirid ixef nnes. Tamɣart nni dayes aẓri aṭṭas. 
Dawud issekk ijj din maḥend ad isseqsa x temɣart nni. Ittwanna as: “Ma war teǧi d Bat-Cabaɛ, yeǧis n Iliɛam, tamɣart n Aḥitti Uriya?” 
Xas uca issekk Dawud ireqqasen, ijja ad tt-i-dd-awyen. Nettat tudef-dd ɣares uca iṭṭeṣ akides. Awarni řami tuɣa tᵉttwazidged zi řexmej nnes, teɛqeb ɣar taddart nnes. 
Tamɣart tuɣa teksi s ddeyset uca tessekk ijj, tessargeb Dawud, tenna: “Necc ksiɣ s ddeyset.” 
Xas uca issekk Dawud ict n tebrat ɣar Yuwab: “Sekk-dd Aḥitti Uriya ɣari!” U Yuwab issekk Uriya ɣar Dawud. 
Umi ɣares-dd yusa Uriya, isseqsa Dawud x mammec iǧa Yuwab u x mammec iǧa řgens u x mammec iggur umenɣi. 
Xenni inna Dawud i Uriya:“ Hwa ɣar taddart nnec uca ssird iḍaren nnec!” Uriya ismeḥ di taddart n ujeǧid u sseḍfaren as ɛad ict n tarzeft n ujeǧid. 
Maca Uriya izzeř iṭṭeṣ ɣar tewwart n taddart n ujeǧid ak-d marra imsexxaren n sidi nnes. Netta war ihwi ca ɣar taddart nnes. 
Xebbaren i Dawud, nnan: “Uriya war ihwi ca ɣar taddart nnes.” Xas uca inna Dawud i Uriya: “Ma war dd-tedwiřed zeg usafar? Mayemmi cek war tehwid ɣar taddart nnec?” 
Uriya yarra-dd x Dawud: “Ttabut d Israil d Yahuda ttɣiman deg iqiḍan u sidi inu Yuwab d imsexxaren n sidi inu wtin iqiḍan nsen deg iyyar yarezmen. Ma xenni ad uyureɣ necc ɣar taddart inu, ḥima ad cceɣ, ad sweɣ u ad wḍiɣ ak-d temɣart inu? S tidett am teddared cek u iddar řeɛmar nnec, war tteggeɣ aya!” 
Xas uca inna Dawud i Uriya: “Qqim uřa d ass-a ɛad danita. Tiwecca ad cek ssekkeɣ ɛawed.” Uca ammu i iqqim Uriya ass nni d wass i t-i-dd-iḍfaren di Urcalim. 
Iɛarḍ i-t Dawud uca netta icca, iswa zzat i wudem nnes uca Dawud isscar i-t. Ɣar tmeddit maca iffeɣ Uriya, ḥima ad izzeř ɛawed ɣar imsexxaren n sidi nnes, maca netta war ihwi ca ɣar taddart nnes. 
Ɣar tuffut imsar, aqa Dawud yura ict n tebrat i Yuwab uca issekk i-tt s ufus n Uriya. 
Netta yura di tebrat nni: “Sbeddet Uriya ɣar zzat mani iǧa umenɣi iqesḥen, xenni ḥeyydet xas, ḥima ad t řeqfen, ad immet.” 
Am iḥṣar Yuwab tandint, imsar netta issbedd Uriya ɣar mani netta issen aqa dinni bedden yeryazen imeḥḍen aṭṭas. 
Xenni i dd-ffɣen yeryazen zi tendint, mmenɣen ak-d Yuwab. Wḍan yeryazen zi řgens, zeg imsexxaren n Dawud, uřa d Aḥitti Uriya immut. 
Yuwab issekk ijj n umsexxar uca iḥaja i Dawud x mammec iggur umenɣi. 
Netta yumur i umsexxar, inna: “Mařa cek tkemmřed řexbar nnec x mammec iggur marra umenɣi, 
uca imsar ad ikkar wesɛar n ujeǧid, ad ac yini: “Mayemmi tudsem tandint deg umenɣi? Ma war tessinem kenniw, aqa nitni ad wtin kenniw zi řḥiḍ? 
Man wen inɣin Abimalik, mmis n Yarubbucat? Ma war iǧi d ict n temɣart tenḍared xas tasirt yuɛřan n tsirt zi řḥiḍ, ařami netta immut di Tabaṣ? Mayemmi tuyurem tudsem ammu řḥiḍ?’, xenni cek ad tinid: ‘Uřa d amsexxar nnec, Aḥitti Uriya, ittwaneɣ.’” 
Areqqas yuyur, yusa-dd ɣar Dawud uca iḥaja as marra x min xef t issekk Yuwab. 
Areqqas inna i Dawud: “Iryazen tuɣa jehden xaneɣ u nitni tuɣa ffɣen-dd ɣarneɣ ař iyyar, maca neccin neḥṣar i-ten ař tawwart n tendint. 
Xenni wtin inni ittḥakan s řqews zi řḥiḍ x imsexxaren nnec, ařami mmuten imsexxaren n ujeǧid. Uřa d amsexxar nnec, Aḥitti Uriya, immut.” 
Xenni inna Dawud i ureqqas: “Ammu i ɣa tinid i Yuwab: ‘War ttejji ad tiři tmesřact-a d taɛeffant di tiṭṭawin nnec, maɣar ssif ad icc wanita, daweḥda wenneɣni. Iři d aryaz deg umenɣi ak-d tendint u hdem i-tt!’ Egg dayes taryast s wawař-a.” 
Tamɣart n Uriya tesřa belli aqa aryaz nnes Uriya immut u nettat tegga x sidi nnes acḍan. 
Umi teɛdu řweqt n wecḍan issekk Dawud ad tt-i-dd-awyen di taddart nnes. Nettat tedweř d tamɣart nnes uca turuw as-dd ijj n uḥenjir. Maca min tuɣa igga Dawud, tuɣa d aɛeffan di tiṭṭawin n SIDI. 
