Řexdayem n rrusul.
13.
Tuɣa din di Antiyuxiya di tmesmunt inabiyyen d imseřmaden: Bar-Naba, d Cimɛun wenni ittkennan Nijer, d Lukiyus zi tendint n Qayrawan, d Manaɛin wenni d mmis n wenni yarebban Hirudus, řḥakem x ijj n arbaɛ n temmurt, d Cawul. 
Am tuɣa ttẓumman, ttzawgen AREBBI, inna asen Arruḥ Iqeddsen: “Farzem ayi-dd Bar-Naba d Cawul i řxedmet tenni umi d asen dd-řaɣiɣ.” 
Awarni řami ẓummen, ẓẓuǧen, ssarsen xasen ifassen, sekken ten. 
Řami tuɣa dd-ttwassekken zi Arruḥ Iqeddsen, hwan-dd ɣar Salukiya uca ssenni ruḥen di řebḥar ɣar Qubrus. 
Umi iwḍen ɣar Salamis, barrḥen s wawař n Siditneɣ di temzidawin n Wudayen. Tuɣa Yuḥanna ittsexxar i-ten. 
Awarni řami ẓwan marra tagzirt, iwḍen-dd ɣar Pafus. Nitni ufin din ijj n weryaz d Uday, tuɣa wanita d aseḥḥar, d anabi issxarriqen, qqaren as Bar-Cuma.    
Netta ɣares ict n tesɣunt imten ak-d ijj n bnadem d amiɣis, lɛamil umi qqaren Sarjiyus Bulus. Iřaɣa-dd lɛamil i Bar-Naba d Cawul, tuɣa immeẓri ad iseř awař n AREBBI. 
Maca aseḥḥar Bar-Cuma, isem wanita ittwatarjem s ‘Ilimas’, tuɣa ittɛekkas i-ten, yarzu ad issbeɛɛed lwali x l’iman. 
Maca Cawul umi qqaren ɛawed Bulus, ittwaccur s Arruḥ Iqeddsen, ijɛar dayes mliḥ, inna: 
“A cek, aqa teccured s kuř řɣecc d kuř teḥraymect, a cek mmis n ibřis d řeɛdu n marra tasegda. Ma aqa cek war tbedded ɛemmarṣ ad tessxarwḍed ibriden iseggden n SIDI? 
Řexxu, xzar, aqa da afus n SIDI ḍidd nnec, ad tdewřed d adarɣař, war tᵉttwiřid tafuct ɛad i yijj n řmijař.” Řexdenni tewḍa-dd xas tayyut d taǧest uca ibda iddura ittfafa, yarezzu wi t ɣa igewwden zeg ufus. 
Řami iẓra lɛamil min imsaren, itebhet uca yumen di tɣuri n SIDI. 
Bulus d Bar-Naba kkin x řebḥar zi tendint n Pafus uca iwḍen ɣar tendint n Pirxa di Pamfiliya. Ssenni yuyur xasen Yuḥanna, iɛqeb ɣar Urcalim. 
Maca nitni ruḥen zi Pirxa, kkin x temmurt, uca iwḍen ɣar Antiyuxiya, ict n tendint di jjwayeh n Pisidiya. Udfen nitni ɣar temzida deg wass n ssebt uca qqimen dinni. 
Awarni tiɣri n Ccariɛa d Inabiyyen, ssekken ɣarsen imɣaren n temzida, nnan: “A iryazen tawmat, mařa tuɣa ɣarwem ijj n wawař n ucejjeɛ i iwdan, barrḥem zzayes i řgens!” 
Xenni ikkar Bulus iceyyar s ufus nnes, inna: “A kenniw, iryazen n Israil u kenniw inni itteggʷeden AREBBI, sřem! 
AREBBI n řgens-a tuɣa ifarz řejdud nneɣ uca issgeɛɛed i-ten u immarni daysen aṭṭas řami ten tuɣa d imeɛzab di temmurt n Miṣra uca issuffeɣ i-ten s ufus nnes yuɛřan, 
issecca i-ten řmijař n arebɛin n iseggʷusa di řexřa. 
Iteḥḥa sebɛa n řegnus di temmurt n Kenɛan, uca iwca asen temmurt nsen d řwart i nitni. 
Netta iwca asen řquḍat i yijj n řmijař n arebɛa-mya u-xemsin n iseggʷusa, ař řweqt n unabi Camwil. 
Xenni ttaren ijj n ujeǧid i yixef nsen uca AREBBI iwca asen Cawul, mmis n Kis, ijj n weryaz zi teqbič n Binyamin, řmijař n arebɛin n iseggʷusa. 
Xenni ikkes i-t, issgeɛɛed asen Dawud d ajeǧid, wenni umi x iched AREBBI ɛawed ammu: ‘Ufiɣ Dawud mmis n Yassa, aqa-t d ijj n weryaz yusa-dd x řxaḍar inu, wenni i ɣa iggin marra min xseɣ Necc.’ 
Zi zzariɛet nnes igga AREBBI i Israil Yasuɛ Amsenjem am mammec tuɣa zzayes iwaɛd. 
Issekk Yuḥanna ḥima ad ibarreḥ s uṣeɣḍaṣ n ttubet qbeř twasit nnes i marra řgens n Israil. 
Umi dd-yiweḍ Yuḥanna ikemmeř tasexxart nnes, inna: ‘Min d awem ittɣiř aqa d necc? War ǧiɣ d Lmasiḥ, maca, xzar, Netta ad dd-yas awarni ayi, Wenni umi necc war sdiheǧeɣ ad as fesyeɣ ifiřan n sandaliyat nnes!’ 
A iryazen tawmat, tarwa n jjiř n Ibrahim d yinni akidwem itteggʷeden AREBBI: I kenniw umi dd-ittwassekk Netta, Wenni d Awař Iddaren. 
Minzi imezdaɣ n Urcalim d imeqqranen nsen war d as fhimen uřa d idlisen n inabiyyen i iqqaren kuř ssebt, maca nitni ḥekmen xas u ammu kemmřen nitni min yuran. 
Waxxa war ufin uřa d ijj n řesbab ḥima ad xas ḥekmen s řmewt, ttaren zi Pilaṭus ttesřiḥ ḥima ad t nɣen. 
Umi kemmřen marra min xas yuran, ssehwan t-i-dd zi teḥnact uca ssarsen t deg wenḍeř. 
Maca AREBBI issnekkar i-t-i-dd zi taddart n imettinen. 
Iḍhar asen-dd aṭṭas n wussan i yinni akis igeɛɛden zi Ljalil ɣar Urcalim uca řexxu aqa aten d řechud nnes zzat i řgens. 
Xzar, uřa d neccin nettbarreḥ i kenniw s wawař n lwaɛd i ittwannan i řejdud nneɣ. 
Xzar, AREBBI ikemmeř lwaɛd i neccin, inni iǧan d tarwa nsen, umi dd-issnekkar Yasuɛ zi řmewt. Am mammec tura deg uzehhid wiss tnayen: ‘Cek d Mmi, ass-a jjiɣ-dd Cek!’ 
S uya issnekkar i-t-i-dd AREBBI zi taddart n imettinen ařami war dd-iddikkwiř ɛemmarṣ ařami ɣa ikiccu, am t inna: ‘Necc ad awem wceɣ timegga n arḍa n Dawud i daysent řaman.’ 
S uyenni iqqar ɛawed deg ijj n wemcan nneɣni: ‘Cek war tᵉttejjid Amsizdeg nnec ad ikiccu.’ 
Minzi Dawud isexxar jar jjiř nnes ɛlaḥsab min ixs AREBBI, uca immut, ittwassmun ɣar řejdud nnes, xenni ikiccu. 
Maca Wanita, wenni dd-issnekkar AREBBI, war ittkicci. 
S uya, a tawmat, snem aqa s Wa ittwabarreḥ s weɣfar n ddnub i kenniw, 
u snem aqa zi marra min zi war tzemmarem ad tᵉttwaseggdem s Ccariɛa n Musa, aqa ad ttwaseggden marra inni yumnen zzayes Netta. 
Ḥḍam xenni ḥima war xawem dd-iweṭṭi ca n min yuran deg idlisen n inabiyyen: 
‘Xzarem, a kenniw inni ittbuṣaren, tɛejbem u tweddarem, minzi Necc ad ggeɣ ict n řxedmet deg wussan nwem i war tᵉttiqqim waxxa iɛawed awem tt ca n ijjen.’” 
Řami zzaysen dd-ffɣen, ttaren zzaysen ḥima ad kisen ssiwřen s wawařen d ijjen deg ijj n ssebt nneɣni. 
Řami immsebḍa umuni n temzida, aṭṭas n Wudayen d waṭṭas n imɛacaren n Wudayen inni itteggʷeden AREBBI ḍfaren Bulus d Bar-Naba. Nitni tuɣa kisen ssawařen, ɛeřmen asen ḥima ad qqimen ttᵉṭṭfen deg arḍa n AREBBI. 
Di ssebt i dd-yusin tusa-dd tendint marra ḥima ad tseř i Wawař n AREBBI. 
Ařami ẓrin Wudayen řɣaci d ameqqran, dewřen ɛemmaren s řeḥsed, ɛeksen min xef issiweř Bulus, qacḥen u ceqqfen dayes. 
Maca Bulus d Bar-Naba nnan s teryast: “Tuɣa ittřiq ad awem nessiweř d amezwaru Awař n AREBBI, maca umi t tugim, u tekksem awař ḍidd i yixef nwem belli war tesdiheǧem Tudart ittduman, xzar, aqa řexxu neccin ad nwejjeh řegnus. 
Minzi ammu d aneɣ iweṣṣa Siditneɣ, iqqar: ‘Necc arriɣ Cek d tafawt i řegnus, ḥima ad tiřid i Tudart ař ṭṭrufa n ddunect.’” 
Umi sřin řegnus man aya, farḥen ssemɣaren awař n Sidi uca umnen marra inni tuɣa ittwafarzen i Tudart ittduman. 
Uca iffeɣ Awař n SIDI ɣar jjihet nni marra. 
Maca Udayen ssḥarrcen imcennɛen n tendint d temɣarin tinni ɣarsent ccan u ɛebbdent i AREBBI akidsen. Ammu ssekkaren nitni ict n umarret x Bulus d Bar-Naba uca ssuffɣen ten barra i temmurt nsen. 
Maca nitni zzerzen taɛejjajt zeg iḍaren nsen xasen uca iwḍen ɣar tendint n Ikuniya. 
Imeḥḍaren dewřen ccuren s řefraḥet n Arruḥ Iqeddsen. 
