Awařen Iweznen.
24.
War ttasem. zeg iryazen iɛeffanen, war arezzu ca tmunet akidsen. 
Maɣar uř nsen itteqqer ɣar ureddeǧ, awařen n iyencicen nsen i dd-ittwayen ɣar arẓiyyet. 
Taddart tᵉttwabna s tiɣit, tᵉttwassemten s řefhamet, 
s tussna ttwaɛemmaren ixxamen n daxeř, s marra agřa iɣřan d wagřa iřiqqen. 
Aryaz amiɣis ijhed, aryaz n tussna yarenni di jjehd nnes, 
maɣar ittxeṣṣa ad ittwandeh umenɣi s udebbar, u s řemɣaret n umcawar ad yiři usenjem. 
Tiɣit tuɛřa x ubuhaři, netta war yarezzem aqemmun nnes di tewwart n tendint. 
Wenni ittxarriṣen di řɣar, ad as řaɣan arrays n bu-teḥřaymect. 
Řemwayař n uxarreṣ n ubuhaři d ddenb, u amestehziy d nnɛi i bnadem. 
Mařa tarxud zeg ixef nnec deg wass n řeḥṣaret, ammu uřa d jjhed nnec ad tᵉttwaḥṣar. 
Senjem inni ittwaṭṭfen maḥend ad ttwanɣen, inni ten ittawyen ɣar mani ten i ɣa nɣen, sbedd i-ten! 
Mařa cek ad tinid: “Xzar, aqa war nessin walu x man aya!”, ma wenni iwezznen uřawen, war t issargib? Wenni iḥeṭṭan řeɛmar nnec, issen i-t! Netta ad ixeǧeṣ bnadem ɛlaḥsab řxedmet nnes. 
Ecc tamment, a mmi, maɣar nettat teṣbeḥ, tamment n teɣrast aqa d tmiẓidt i waneɣ nnec. 
Ammu i teǧa tussna n tiɣit i řeɛmar nnec. Mařa tufid tt, xenni teǧa tiwecca, řayas nnec war ittwaqeṭṭeɛ ca. 
A aɛeffan, war tᵉttḥama x tzeddiɣt n umsegged, war heddem amcan n wareyyeḥ nnes! 
Maɣar amsegged ad iwḍa sebɛa n twařawin, ad dd-ikkar ɛawed, maca iɛeffanen ad nnqarḍen s řɣar. 
War farreḥ i uweṭṭu n řeɛdu nnec, mařa netta inqarḍ, ejj uř nnec war ifarreḥ, 
maḥend SIDI war t iẓarr u man aya ad yiři d řɛib di tiṭṭawin nnes, ařami Netta ad xas issḥeyyed aɣḍab nnes. 
War ttxeyyiq aṭṭas x wenni itteggen řɣar, war ttasem zeg iɛeffanen, 
maɣar aqa wenni itteggen řɣar war ɣares tiwecca, řefnar n iɛeffanen ad ittwassexsi. 
A mmi, ggʷed SIDI d ujeǧid, war ttxeǧeḍ ca ixef nnec ak-d yinni ixsen ad nqeřben kuřci, 
maɣar ad dd-yas uḍeyyeɛ nsen deg ijj n umur, wi issnen aneggaru aɛeffan n iseggʷusa nsen? 
Uřa d yina d awařen iweznen n imiɣisen. Asfarz n wudmawen di ddeɛwet war iǧi ca mliḥ. 
Wenni iqqaren i uɛeffan: “Cek d amsegged!”, wanita ad t neɛřen řegnus, ad t carhen ccuɛub. 
Maca inni ten i ɣa iḥakmen, ad iřin mliḥ, lbaraka s marra řxar ad ɣarsen dd-tas. 
Am ijjen wenni issudumen iyencicen, ammu i yeǧa wenni dd-ittarran s wawařen iseggmen. 
Sewjed řxedmet nnec barra, kemmeř i-tt i yixef nnec deg iyyar, uca bna taddart nnec awarni man aya! 
War ttiři d acehhad břa ssibbet x jjar nnec. Ma iɛeddeř ad tɣarred s iyencicen nnec? 
War qqar: “Am mammec i d ayi igga, ammu i dd-as ɣa ggeɣ uřa d necc!”, maɣar Necc ad dd-xeřfeɣ zi kuř ijjen ɛlaḥsab řxedmet nnes. 
Necc kkeɣ x yeyyar n ijj n umeɛguz, x umarjeɛ n uḍiř n ijj n bnadem s wuř nnes war imtinen. 
Xzar, tgeɛɛed-dd xas marra teyzit, tedřa tzeggʷart udem n temmurt nnes, aqa řḥiḍ nnes n weẓru ittwahdem. 
Řami tt ẓriɣ, ksiɣ tt ɣar wuř inu, ẓriɣ tt uca ksiɣ tt am yijj n uwebbex. 
“Ejj ayi ad ṭṭṣeɣ cwayt drust, cwayt drust n unudem, cwayt drust n ubuzzeř s ifassen ḍefṣen, 
dinni dd ɣa yas zzeřḍ nnec, uřa d řeɣben nnec am yijj n weryaz s řesnaḥ.” 
