Di Řexřa.
23.
Xenni inna Balɛam i Balak: “Bna sebɛa n iɛalṭaren danita i necc uca sewjed ayi sebɛa n ifunasen imeẓyanen d sebɛa n icarriyyen.” 
Balak igga am mammec d as inna Balɛam uca Balak d Balɛam qeddmen ijj n ufunas ameẓyan d ijj n icarri x kuř ijj n uɛalṭar. 
Xenni Balɛam inna i Balak: “Bedd din zzat i tɣarṣt n wecmaḍ nnec, xenni necc ad raḥeɣ. Ad taɣ ad kidi imsagar SIDI uca mammec ma igga wawař nni d ayi ɣa isscen, necc ad ac t-i-dd-ssargbeɣ.” Xenni iruḥ Balɛam ɣar tqiccat d taqeccart n wedrar. 
U immeřqa AREBBI ak-d Balɛam uca netta inna as: “Aqa sswejdeɣ sebɛa n iɛalṭaren uca qeddmeɣ ijj n ufunas ameẓyan d ijj n icarri x kuř ijj n uɛalṭar.” 
Xenni igga SIDI ijj n wawař deg uqemmum n Balɛam uca inna: “Dweř ɣar Balak uca siweř akides ammu.” 
Uca umi ɣares-dd idweř, xzar, ibedd zzat i tɣarṣt n wecmaḍ nnes, jmiɛ ak-d marra řḥukkam n Mu’ab. 
Xenni ibda iqqar awař nnes iweznen, inna: “Zi Aram indeh ayi-dd Balak, ajeǧid n Mu’ab, zeg idurar n ccarq, inna: ‘As-dd, nɛeř ayi Yaɛqub, as-dd, zawar Israil!’ 
Maca mammec ɣa neɛřeɣ, wenni war ittwaneɛřen zi Arebbi, u mammec ɣa zawareɣ wenni war izawar SIDI? 
Minzi zi tqiccat n tṣuḍar twařiɣ t, uca zi tiwririn xezzareɣ dayes. Aqa wa d ijj n řgens izeddɣen weḥḥdes u war iḥesseb ixef nnes jar řegnus. 
Wi ɣa iḥesben acař n Yaɛqub niɣ wi i ɣa iḥesben řqedd n ijj n arbeɛ zi Israil? Ejj ad immet řeɛmar inu řmewt n imseggaden u ejj ɛawed ad yiři uneggar n tudart inu ad imqudda akides!” 
Xenni inna Balak i Balɛam: “Min d ayi teggid? Necc iwyeɣ cek ḥima ad tneɛřed řɛedyan inu, maca xzar, aqa nican tbarked i-ten!” 
Netta yarra-dd, inna: “Ma war ittxeṣṣi ad ḥḍiɣ maḥend ad ssiwřeɣ min igga SIDI deg uqemmum inu?” 
Xenni inna Balak: “Ttzawgeɣ cek ad dd-tased akidi ɣar ijj n wemcan nneɣni zi manis ɣa tẓared řgens ɛawed. Ad tẓared ṭṭrufa nnes waha, war t tẓarred marra. Ssenni ad t tneɛřed di ṭṭweɛ inu!” 
Uca yiwyi i-t ɣar řewḍa n Ṣufim x tqiccat n Fisja uca ibna din sebɛa n iɛalṭaren uca x kuř ijj n uɛalṭar iqeddem ijj n ufunas ameẓyan d ijj n icarri. 
Netta inna i Balak: “Mařa cek ad tbedded da zzat i tɣarṣt nnec n wecmaḍ, xenni necc ad kis mmsagareɣ din.” 
Uca imsagar SIDI ak-d Balɛam uca igga ijj n wawař deg uqemmum nnes, inna: “Dweř ɣar Balak uca ini as ammu.” 
Uca netta yusa-dd ɣares, u xzar, netta tuɣa ibedd zzat i tɣarṣt n wecmaḍ nnes uca řḥukkam n Mu’ab bedden zzates. Inna as Balak: “Min inna SIDI?” 
Xenni ibda netta awař nnes iweznen, inna: “Kkar, Balak, sḥess! Seř ɣari, cek, mmis n Ṣiffur! 
Arebbi war iǧi d mmis n bnadem, maḥend zeɛma ad issxarriq, niɣ d mmis n bnadem maḥend zeɛma ad t iřqef wendam. Ma ad yini uca war tt ittegg, niɣ ad issiweř uca war tt ittkemmiř? 
Xzar, aqa ṭṭfeɣ řumur ḥima ad barkeɣ. Umi ibarek Netta, necc war zemmareɣ ad dd-arreɣ aya. 
War ittwiři řmuɛṣiyyet n Yaɛqub u řeɣben n Israil war t iẓar. SIDI, AREBBI nnes, aqa-t akides uca asuḍi s wesruddeḥ di řbuq di ṭṭweɛ n Ujeǧid aqa-t dayes. 
Arebbi issuffeɣ i-ten-dd zi Miṣra. Netta i nitni am waccawen iziraren n iɣayḍ n řexřa. 
Aqa zeɛma war din aɛezzem di Yaɛqub u war din tagezzant di Israil. Ta d řweqt i di tᵉttwanna x Yaɛqub d Israil: ‘Aqa xzar, min igga Arebbi!’ 
Aqa da, řgens ad ikkar am teyradt u ad dd-igeɛɛed am weyrad. War issezzeř ixef nnes ař ɣa yecc taymart nnes uca ad issu idammen n min imezzeq.” 
Xenni inna Balak i Balɛam: “Mařa xenni war texsed qaɛ ad t tneɛřed, war t ttbarak ca ɛawed.” 
Balɛam yarra-dd, inna i Balak: “Ma war d ac nniɣ: ‘Marra min d ayi ɣa yini SIDI, ad t ggeɣ?’” 
Xenni inna Balak i Balɛam: “Ttzawgeɣ cek ad dd-tased, ad cek awyeɣ ɣar ijj n wemcan nneɣni. Ad taɣ ad yiři nican di tiṭṭawin n AREBBI mařa ad t tneɛřed ssenni di ṭṭweɛ inu.” 
Uca Balak indeh Balɛam ɣar tqiccat n Faɣur nni ixezzaren ɣar tnezruft. 
Xenni inna Balɛam i Balak: “Bna danita sebɛa n iɛalṭaren uca sewjed ayi danita sebɛa n ifunasen imeẓyanen d sebɛa n icarriyyen.” 
Balak igga am mammec d as inna Balɛam uca x kuř ijj n uɛalṭar iqeddem din ijj n ufunas ameẓyan d ijj n icarri. 
