Raɛut.
4.
Buɛaz igeɛɛed ɣar tewwart n tendint uca iqqim dinni. U xzar, iɛdu-dd umefdi, wenni xef tuɣa issiweř Buɛaz. Netta inna as: “A cek, diha, as-dd ɣar ṭṭarf n webrid u teqqimed danita!” Yusa-dd ɣar ṭṭarf n webrid uca iqqim. 
Yiwi-dd Buɛaz ɛecra n yeryazen zeg imɣaren n tendint, inna: “Qimem-dd danita!”, uca qqimen. 
Xenni inna i umefdi: “Naɛumi tenni dd-iɛeqben zi temmurt n Mu’ab texs ad tezzenz takirat n yeyyar i tuɣa ɣar umatneɣ Alimalik. 
Necc xemmeɣ, xseɣ ad cek xas xebbareɣ uca ad ac iniɣ: Seɣ i-tt zzat n yinni i da iqqimen u zzat n imɣaren n řgens. Mařa texsed ad tt tefdid, fdi tt u mařa war texsed ad tt tefdid, ini ayi t ḥima ad ssneɣ, minzi war da ḥed izemmar ad tt ifdi mɣir cek niɣ d necc, u necc i iǧan awarni ac.” Xenni inna netta: “Necc ad tt fdiɣ.” 
Buɛaz yarni inna: “Deg wass i di i ɣa tesɣed iyyar zeg ufus n Naɛumi, xenni ad tesɣed akides uřa d Raɛut, Tamu’abect, tamɣart n wenni immuten, ḥima ad teḥḍid isem n umettin x tesɣart nnes n řwart.” 
Inna umefdi: “Xenni necc war zemmareɣ ad t fdiɣ, ḥima war ttḍiyyɛeɣ tasɣart inu. Fdi t cek i yixef nnec min xafi maḥend ad t fdiɣ, maɣar necc war zemmareɣ ad t fdiɣ.” 
Ammu tuɣa tteggen inni n zzman umi ggin ad beddřen iyyar jar asen niɣ umi t fdin, aqa, ḥima ad tewced tamesřact zzat i wudem n marra Israil, aqa aryaz ittekkes sandala nnes uca ittic i-tt i jjar nnes. D man aya tuɣa iǧan di Israil. 
Amefdi inna i Buɛaz: “Seɣ i-t i yixef nnec!” Uca netta ikkes sandala nnes. 
Xenni Buɛaz inna i marra imɣaren u i marra řgens: “Kenniw d řechud deg wass-a, aqa necc, marra min iǧan n Alimalik u marra min iǧan n Kilyun u n Maḥlun, sɣiɣ t zeg ufus n Naɛumi. 
Uřa d Raɛut, Tamu’abect, tamɣart n Maḥlun, iwyeɣ tt d tamɣart, ḥima ad iqqim isem n wenni immuten x tesɣart n řwart nnes, maḥend isem n wenni immuten war ittekkes jar aytmac u zi tewwart n wemcan n tzeddiɣt nnes. Deg wass-a aqa kenniw d řechud.” * 
Marra řgens nni iǧan di tewwart n tendint d imɣaren nnan: “Neccin d řechud! Iři SIDI ad yegg tamɣart nni i d ɣa yadfen ɣar taddart nnec am Raḥil d Liya, tinni zzaysent s tnayen tᵉttwagg teddart n Israil. Egg s cḍaret di Ifrata uca ad ittwabarreḥ isem nnec di Bayt-Laḥm!    
Taddart nnec tegga am taddart n Fariṣ, wenni turuw-dd Tamar i Yahuda, zeg warraw i d ac ɣa iwc SIDI zi tebřiɣt-a.” 
Buɛaz yiwi Raɛut uca nettat tedweř d tamɣart nnes uca yudef xas uca SIDI iwca as ad teksi s ddeyset uca turuw-dd ijj n uḥenjir. 
Uca nnant timɣarin i Naɛumi: “Ad ittwabarek SIDI wenni war cem ijjin ass-a nhřa ijj n umefdi. Iři ad ittwabarreḥ isem nnes di Israil! 
Ad ɣarwem yiři am wenni dd-issfaqen řeɛmar nnem uca ad cem iṣun x tewsar nnem, maɣar tasřift nnem, tenni cem ittexsen, turuw i-t-i-dd, aqa nettat teḥřa x sebɛa n iḥenjiren.” 
Naɛumi teksi aḥenjir, tessars i-t x idmaren nnes u tedweř tessyam i-t. 
Tajjarin wcint as ijj n yisem, nnant: “I Naɛumi ittwarwuw as-dd ijj n uḥenjir!”, u ggin as Ɛubid. Netta d babas n Yassa, babas n Dawud. 
Ina d inni dd-ittwarwen zi Fariṣ: Fariṣ ijja-dd Ḥaṣrun, 
Ḥaṣrun ijja-dd Ram, Ram ijja-dd Ɛamminadab, 
Ɛamminadab ijja-dd Naḥcun, Naḥcun ijja-dd Salmun, 
Salmun ijja-dd Buɛaz, Buɛaz ijja-dd Ɛubid, 
Ɛubid ijja-dd Yassa d Yassa ijja-dd Dawud. 
