2 Ṣamwil.
21.
Deg wussan n Dawud tuɣa din ijj n řaẓ, třata n iseggʷusa, aseggʷas awarni useggʷas. U Dawud yarzu udem n SIDI u SIDI inna: “D man aya x Cawul u x idammen i iřeṣqen di taddart nnes, minzi netta inɣa ayt n Jibɛun.” 
Xenni iřaɣa-dd ujeǧid x ayt n Jibɛun, issiweř akidsen. Ayt n Jibɛun war dd-qqarṣen ca zeg ayt n Israil, maca zi min ɛad iqqimen zeg Imuriyyen. Ayt n Israil tuɣa jjuǧen asen, maca Cawul tuɣa yarezzu ad ten iwwet deg wecḍar nnes i ayt n Israil d Yahuda. 
Dawud inna i ayt n Jibɛun: “Min d awem i ɣa ggeɣ u s min zi ɣa ggeɣ aṣřaḥ, maḥend ad tbarkem řwart n SIDI?” 
Ayt n Jibɛun nnan as: “War d aneɣ icqi nnuqart niɣ d wureɣ zi Cawul niɣ zi taddart nnes. Ɛawed war d aneɣ dd-ikkar ad neneɣ ca n ijj di Israil.” U netta inna: “Min ɣa tinim, ad awem t ggeɣ.” 
Nitni nnan i ujeǧid: “Icqa aneɣ weryaz nni ixsen ad xaneɣ iqḍa u tuɣa inwa ad imḥa aɣimi nneɣ di marra tammurt n Israil. 
Ad aneɣ mmewcen sebɛa n yeryazen zeg iḥenjiren nnes, ḥima ad ten ayřen zzat i SIDI di Jibɛa n Cawul, wenni ittwafarzen zi SIDI!” Uca ajeǧid inna: “Necc ad ten wceɣ.” 
Maca ajeǧid issɛizz x Mafibucat, mmis n Yunatan, mmis n Cawul, di ṭṭweɛ n tjaǧit i SIDI, tenni tᵉttwagg jar asen, jar Dawud d Yunatan, mmis n Cawul. 
Ajeǧid iksi tnayen n iḥenjiren n Riṣfa, yeǧis n Aya, i dd-turuw i Cawul, Armuni d Mafibucat, d xemsa n iḥenjiren n Mirab, yeǧis n Cawul, i dd-turuw i Ɛadriyil, mmis n Barzillay zi Maḥulay. 
Netta iwca i-ten deg ifassen n ayt n Jibɛun inni ten ayřen x wedrar zzat i wudem n SIDI. Sebɛa nni wḍan deg ict n twařa u s ijj n webrid. Nitni ttwanɣen deg wussan n tmeyra, deg wussan imezwura, ɣar beddu n tmeyra n imendi. 
Xenni teksi Riṣfa, yeǧis n Aya, ict n txancet tessu tt zzat i yixef nnes x ijj n jjarf. Zi beddu n tmeyra ař xasen dd-zeǧɛen waman zeg ujenna. Nettat war tejji ijḍaḍ n ujenna ad ɣarsen dd-asen s uziř uřa d řewḥuc n řexřa s ǧiřet. 
Ḥajan as i Dawud min tuɣa tegga Riṣfa, yeǧis n Aya, tayya n Cawul. 
Iṭṭef Dawud abrid maḥend ad iksi zeg imezdaɣ n Yabic di Jilɛad iɣussan n Cawul d iɣussan n mmis Yunatan nni dd-kksen nitni zeg wazzaɣ n Bayt-San, mani ten yuyřen Ifilisṭiniyyen deg wass i di ɣeřben Ifilisṭiniyyen Cawul x idurar n Jilbuɛa. 
Netta issgeɛɛed ssenni iɣsan n Cawul d iɣsan n mmis Yunatan. Nitni ssmunen ɛawed iɣsan n yinni ittwayřen. 
Neḍřen iɣsan n Cawul d mmis Yunatan di temmurt n Binyamin di Ṣaylaɛ deg wenḍeř n babas Qis u nitni ggin marra min d asen yumur ujeǧid. Awarni man aya ijja AREBBI ad ittwasseṣřeḥ ixef nnes di ṭṭweɛ n temmurt s tẓaǧit nsen yuǧɣen. 
Ifilisṭiniyyen mmenɣen ɛawed ak-d Israil. Dawud ihwa d imsexxaren nnes akides. Nitni mmenɣen ak-d Ifilisṭiniyyen uca idweř Dawud yuḥeř aṭṭas. 
Yicbi-Banub, ijj zeg iḥenjiren n Rafa, wenni lansa nnes tewzen teřt-mya ciqlu n nnḥas u wenni tuɣa ibyes s yijj n ssif n jdid, iṭṭɣiř as ad iwwet Dawud. 
Maca Abicay, mmis n Ṣaruya, iwca afus i Dawud, iwta Afilisṭini, inɣa i-t. Xenni jjuǧen as yeryazen n Dawud, nnan: “Cek war akidneɣ teffɣed ɛad ɣar umenɣi, war iɛeddeř ad txesyid řefnar n Israil.” 
Awarni as imsar, aqa ikkar ɛawed umenɣi ak-d Ifilisṭiniyyen di Jub. Řexdenni Sabkay, Aḥucayi, iwta Saf, wenni d ijj zeg iḥenjiren n Rafa. 
Ɛawed tuɣa din umenɣi ak-d Ifilisṭiniyyen di Jub. Ilḥanan, mmis n Yaɛri-Arjim, zi Bayt-Laḥm, iɣřeb x učmas n Julyat zi Jat. Akeccuḍ n lansa nnes igga am yijj n weɛmud n ukeccuḍ n uxeyyeḍ. 
Uca ikkar ɛawed umenɣi di Jat. Tuɣa din ijj n weryaz d azirar, s setta n iḍewḍan ɣar ifassen nnes u setta n tfednin ɣar iḍaren nnes, marra řqedd nsen arebɛa u ɛicrin. Uřa d netta ittwaxřeq-dd i Rafa. 
Netta istehza zi Israil, maca Yunatan, mmis n Cimɛa, umas n Dawud, iɣřeb xas. 
Arebɛa-ya ttwaxeřqen-dd di Rafa di Jat u nitni wḍan s ufus n Dawud u s ufus n imsexxaren nnes. 
