Markus.
5.
Uca yiweḍ Netta ɣar ujemmaḍin n řebḥar di temmurt n Gadarinis. 
Umi dd-iffeɣ zi tɣarrabut, iřqa i-t ijj n bnadem zeg imeḍřan dayes ijj n řaryaḥ d amengus. 
Tuɣa izeddeɣ deg imeḍřan uca war izemmar ḥed ad t icarf uřa s ssnaseř, 
minzi waxxa tuɣa carfen t aṭṭas n twařawin s iceddiyyen ɣar iḍaren u s ssnaseř, aqa netta iqḍu ssnaseř nni, yarẓa iceddiyyen u war izemmar ḥed ad t iqemmeɛ. 
Tuɣa-t řebda, ass d ǧiřet, deg idurar u deg imeḍřan, isɣuyyu, iyezzem ixef nnes s iẓra. 
Umi iẓra netta Yasuɛ zi řaggʷaj, yuzzeř uca isjed as. 
Isɣuy s jjehd uca inna as: “Min din jar ayi akidek, a Yasuɛ, mmis n AREBBI, Amɛuǧi x kuřci. Ttzawgeɣ Cek s AREBBI, war d ayi ttmarrat!” 
Minzi aqa inna as: “Ffeɣ zi bnadem-a, a řaryaḥ amengus!” 
Isseqsa t: “Mammec d ac qqaren?” Yarra-dd, inna: “Isem inu ‘Lixyun’, man aya ixs ad yini ‘Abarru’, minzi neccin deg waṭṭas.” 
Izawg i-t aṭṭas ḥima war t issiggʷej barra i temmurt nni. 
Tuɣa din ɣar wedrar ict n tḥimart temɣar n iřfan tᵉtthedda. 
Zawgen t ccwaṭen nni, nnan: “Sekk aneɣ ɣar iřfan, ḥima nzemmar ad daysen nadef.” 
Isamḥ asen Yasuɛ. Řexdenni ffɣen řaryaḥ imengas zeg weryaz nni, udfen deg iřfan, uca tuzzeř tḥimart nni ɣar ijj n jjarf yuɛřan uca tewḍa di řebḥar. Tuɣa-ten ɛřaḥař deg wařfayen zzaysen uca ɣarqen di řebḥar. 
Maca imeksawen n iřfan arewřen, xebbaren man aya di tendint u x iyyaren. Iwdan ffɣen-dd ḥima ad ẓaren min imsaren. 
Usin-dd ɣar Yasuɛ, ttwařan amaryaḥ i dayes tuɣa ccwaṭen, wenni di tuɣa izeddeɣ ‘Lixyun’, iqqim, yarḍ, s řbař nnes, uca ggʷeden. 
Inni iẓrin man aya, xebbaren ten min imsaren i umaryaḥ i di tuɣa ccwaṭen, u ɛawed x yiřfan nni. 
Uca bdan ttzawgen t maḥend ad iggʷej x temmurt nsen. 
Řami inya Netta di tɣarrabut, izawg i-t umaryaḥ i dayes tuɣa ccwaṭen ḥima ad iqqim akides. 
War t ijji, maca inna as: “Ruḥ ɣar taddart nnec d řaǧ nnec, xebbar i-ten marra min zzayek igga SIDI, mammec xak yarḥem.” 
Uca iruḥ, ibda ittbarreḥ di Dikapulis marra min d as igga Yasuɛ, uca marra tbehten. 
Awarni řami iẓwa Yasuɛ s tɣarrabut ɣar ujemmaḍ, imun-dd xas ɛawed aṭṭas n řɣaci am tuɣa-t x tma n řebḥar. 
Yusa-dd ɛawed ijjen zeg imeqqranen n temzida, qqaren as Yayrus. Umi t iẓra, iwḍa as ɣar iḍaren. 
Izawg i-t aṭṭas, inna as: “Iǧi tmaẓuẓt tḥeřc aṭṭas. Ttzawgeɣ Cek ad dd-tased, ad xas tessarsed ifassen nnec, ḥima ad teggenfa, ad teddar.” 
Iruḥ akides uca iḍfar i-t-i-dd waṭṭas n řɣaci, uca nitni deḥḥsen t. 
Maca tuɣa din ict n temɣart ttazzřen zzayes idammen tenɛac n iseggʷusa, 
uca tekka xas tamara aṭṭas zeg iḍbiben umi tessuffeɣ marra min ɣares, maca war testenfiɛ s walu, uca yarni ɛad xas řḥař. 
Aqa tesřa x Yasuɛ uca tusa-dd ɣares am tekka x ddḥas n řɣaci zi ḍeffar nnes uca tḥada arruḍ nnes, 
minzi tenna: “Mařa ḥadiɣ mɣir arruḍ nnes, ad qqimeɣ ddareɣ.” 
Řexdenni yuẓeɣ usizzeř n idammen, tuca ak-d arrimet nnes belli teggenfa zi řehřac nnes. 
Řexdenni yuca Yasuɛ ak-d Yixef nnes belli iffeɣ zzayes jjehd uca inneqřeb ɣar řɣaci, inna: “Wi iḥadan arruḍ inu?” 
Nnan as imeḥḍaren nnes: “Cek twařid řɣaci ideḥḥes i Cek u Cek tesseqsid: ‘Wi d ayi iḥadan?’” 
Maca iqqim ixezzar ḥima ad iẓar wi yeggin man aya. 
Tuɣa tameṭṭut teggʷed, tᵉttarjiji, am tessen min d as imsaren, uca tusa-dd, tewḍa as ɣar iḍaren uca tɛawed as tidett marra. 
Xenni inna as: “A yeǧi, l’iman nnem aqa iwca am tudart, ruḥ s řehna ad tiřid teggenfid zi řehřac nnem!” 
Am tuɣa ɛad issawař, usin-dd ca zi taddart n umeqqran n temzida, nnan as: “Iǧic temmut, mayemmi tṣeddaɛed ɛad Amseɣɣar?” 
Maca Yasuɛ isřa awařen i innan uca inna i umeqqran n temzida: “War tteggʷed ca! Amen waha!” 
War ismiḥ uřa i yijjen ad t yuyur akides, mɣir Cimɛun Buṭrus d Yaɛqub d Yuḥanna, umas n Yaɛqub. 
Usin-dd ɣar taddart n umeqqran n temzida uca iẓra i-ten ccaten agejdur, ttrun uca sɣuyyun. 
Umi dd-yudef, inna asen: “Mayemmi teccatem agejdur, tᵉttrum? Taḥenjirt war temmut ca, maca aqa tᵉṭṭeṣ.” 
Nitni ḍeḥcen zzayes. Maca Netta issuffeɣ i-ten kuřci barra uca yiwi akides babas d yemmas n tḥenjirt d yinni tuɣa akides, xenni yudef-dd mani tuɣa tᵉttwassars tḥenjirt. 
Iṭṭef deg ufus n tḥenjirt, inna as: “Kkar, a taḥenjirt!” 
Řexdenni tekkar tḥenjirt uca tuyur, minzi tuɣa taḥenjirt ɣares tenɛac n iseggʷusa. Tbehten nitni s yijj n utebhet imɣar. 
Uca Netta yumur i-ten s jjehd, ḥima uřa d ijjen ad ibarreḥ s man aya. Xenni iweṣṣa ad as wcen ḥima ad tecc. 
