Ilawiyyen.
19.
Issiweř SIDI ɣar Musa, inna: 
“Siweř ak-d marra tamesmunt n ayt n Israil uca ini asen: ‘Ittxeṣṣa ad tiřim d imqeddasen, minzi Necc d SIDI, AREBBI nwem, aqa ayi d amqeddas! 
Kuř ijj ad iweqqar yemmas d babas uca ussan inu n ssebt ad ten teḥḍam, Necc d SIDI, AREBBI nwem! 
War ddikkʷiřem ɣar l’aṣnam u war tteggem i yixef nwem řexyařat ifesyen d irebbiten. Necc d SIDI, AREBBI nwem! 
Xmi ɣa tqeddmen taɣarṣt n řehna i SIDI, xenni ad tt tqeddmem s ijj n webrid i zi ɣa tᵉttwaqebřem s arḍa. 
Ittxeṣṣa ad tᵉttwacc deg wass n tɣarṣt nwem uřa di tiwecca awarni as. Min iqqimen ař wass wiss třata ad ittwassecmeḍ s tmessi. 
Mařa tᵉttwacc ɛad deg wass wiss třata, ad tiři d jjɛifect, war tᵉttwaqebbeř s arḍa. 
Wi zzayes ɣa iccen ad yarbu řmuɛṣiyyet nnes, minzi issexsara min iǧan d amqeddas n SIDI uca xenni ad ittwaqess bnadem nni zi řgens nnes. 
Mařa temjarem ṣṣabet n temmurt nwem, war mejjar cek iyyar nnec ař aɣezdis aneggar niɣ ad tjemɛed min iqqimen awarni tameyra nnec. 
War řeqqeḍ uḍiř n umarjeɛ nnec kuřci, war ḥruw marra min din iqqimen di temmurt deg umarjeɛ nnec n uḍiř. Ad tejjed aya i umezřuḍ u i ubarrani, Necc d SIDI, AREBBI nwem! 
War ttacar u war ssxarriq, uřa d ijj ad icmet jjar nnes. 
War ttjaǧam ẓur s Yisem inu. War ssexsara Isem n AREBBI nnec. Necc d SIDI. 
War ssḥissif jjar nnec niɣ ad t tacared. War ttᵉṭṭef řmunet n icewwařen zi ǧiřet ař tiwecca.    
War ttekkʷar adehcur u war ttegg ca min di ɣa inqareḍ udarɣař, maca ittxeṣṣa ad teggʷeded AREBBI, Necc d SIDI! 
Ɣar weḥkam war ttɣeccim. War sɛizzi amezřuḍ u war sɛeddu ɣar bu-txuba. Ittxeṣṣa ad tḥekmed x jjar nnec s usegged. 
War ggur jar řgens nnec s unemmem, war ttbeddi x idammen n jjar nnec, Necc d SIDI! 
War carreh umac deg wuř nnec. Ad tɛeřmed aɛřam i jjar nnec u war tkessid ddenb xak zi ssibbet nnes. 
War ttentiqim niɣ ad txemmřed antaqem x tarwa n řgens nnec. Ad texsed jjar nnec amecnaw ixef nnec, Necc d SIDI. 
Ad teḥḍam tiweṣṣa inu. War ttřeqqam ca řebhimet nnec ak-d ijj n marka nneɣni. War zarreɛ tnayen n markat n zzariɛet deg iyyar nnec u war yarreḍ arruḍ ittwaggen s tnayen n markat n ukettan. 
Mařa aryaz iṭṭeṣ ak-d ict n temɣart, ict n tayya ixḍeb i-tt yijj n weryaz nneɣni, maca war ittwaxeǧeṣ ɛad ttaman nnes n ufekki niɣ temmewc as třelli, xenni ad yiři řeḥsab, maca war ttwaneqqen ca, minzi nettat tuɣa ɛad war tᵉttwaḥar ca. 
Netta ad yawi taɣarṣt n umarwas nnes i SIDI ɣar wadaf n Uqiḍun n Umsagar, ijj n icarri am tɣarṣt n umarwas. 
Akehhan ad xas igg aṣřaḥ s icarri n tɣarṣt n umarwas zzat i wudem n SIDI i ddenb nnes i igga uca ddenb nnes i igga ad as ittwaɣfar. 
Xmi ɣa tawḍem di temmurt uca teẓẓum ɛřam kuř ticejjura, maḥend ad zzaysent teccem, xenni war txettnem ‘řeɛdařyet nnes’, tenni d řɣiǧet nnes. Třata n iseggʷusa war tent txettnem, war zzaysent ttettem ca. 
Deg useggʷas wiss arebɛa ad tiři marra řɣiǧet nnes tqeddes, i usemɣar i SIDI. 
Deg useggʷas wiss xemsa ad teccem řɣiǧet nnes uca ṣṣabet nnes ad tt tewcem i yixef nwem. Necc d SIDI, AREBBI nwem! 
War ttettem ca ak-d idammen. War iɛeddeř ad tgezznem niɣ ad tceɣřem ixef nwem s tbezgiwt. 
War ttḥeffim acuwwaf n uzeǧif nwem deg wenneḍ nnes u war ttḍeyyiɛem ca tma n tmart nwem. 
War iɛeddeř ad tcarḍem arrimet nwem zi ssibbet n yijj n umettin niɣ ad tarecmem tiggaz di arrimet nwem. Necc d SIDI! 
War sdeǧi yeǧic, ad tt tarred d tamɣart n farq-ccɣeř, ḥima war tweṭṭi temmurt di farq-ccɣeř uca xenni ad teccur temmurt s řefḍiḥet. 
Ad teḥḍam ussan inu n ssebt uca ad tweqqarem Zzawect inu Iqeddsen. Necc d SIDI! 
War ttdikkwiřem ɣar yinni issawařan ak-d imettan u ɣar igezzanen, war ɣarsen arezzfem, ḥima ad zzaysen tᵉttwaxemjem. Necc d SIDI, AREBBI nwem! 
Ad tekkared i wenni ɣar iǧa ucuwwaf icab uca ad tweqqared udem n iwessura uca ad teggʷeded AREBBI nnec. Necc d SIDI! 
Xmi kidek ɣa izdeɣ ijj n ubarrani di temmurt nwem, war t ttḍeǧmem. 
Abarrani, wenni ɣarwem izeddɣen, ad awem yiři am yijjen zi tarwa n temmurt nwem. Ad t texsed am yixef nnec, minzi tuɣa kenniw d ibarraniyyen di temmurt n Miṣra. Necc d SIDI, AREBBI nwem! 
Xmi ɣa tiřim ɣar weḥkam war ttɣeccem ca s řeɛbar n tuzzeggart niɣ n ddqeř niɣ s řeɛbar n min dayes. 
Ad ɣarwem yiři d ijj n řmizan nican d iẓra n řmizan nican uřa d ijj n ifa nican d ijj n uhinu nican, Necc d SIDI, AREBBI nwem, wenni kenniw dd-issuffɣen zi temmurt n Miṣra. 
Ad teḥḍam marra tiweṣṣa d řumur inu uca ad ten teggem. Necc d SIDI!’” 
