Ayub.
31.
Necc ggiɣ řɛahd ak-d tiṭṭawin inu, mammec i ɣa xzareɣ xenni di teɛzarect? 
Maɣar min iǧan xenni tasɣart n Arebbi zi sennej, niɣ tasɣart n řwart n Umzemmar x kuřci zeg ijenwan yuɛřan? 
Ma war iǧi aḍeyyeɛ ikkar-dd i uɛeffan, arẓiyyet i yinni itteggen řmuɛṣiyyet? 
Ma war ittwiři Netta ibriden inu, ma war iḥesseb Netta řqedd n marra iṣuraf inu? 
Mařa tuɣa uyureɣ di řexdeɛ, niɣ iqeǧeq uḍar inu ɣar řɣecc, 
ejj SIDI ad ayi iwzen xenni di řmizanat iseggden, ařami i ɣa issen Arebbi řeṣfayet inu. 
Mařa iṣuraf inu ffɣen zeg webrid, uř inu iḍfar tiṭṭawin inu uca xenni iřṣeq řɛib deg ifassen inu, 
xenni ad zarɛeɣ necc, maca ijjen nneɣni ad icc, u min ɣari dd-iɣemmayen ad ittwaqřeɛ! 
Mařa uř inu ittwaɣwa ɣar ict n temɣart, niɣ tuɣa ttḥamiɣ ɣar tewwart n wajjar inu, 
ejj xenni tamɣart inu ad teḥri imendi i yijjen nneɣni, jjem inneɣni ad xas aḍaren. 
Maɣar aya d řefḍiḥet, d ict n ljarima i xas i ɣa wten řquḍat. 
Maɣar aya d timessi tᵉttett ař ahellek, tqeǧeɛ marra řɣiǧet inu. 
Mařa ssḥeqqareɣ řḥeqq n ismeɣ inu d tayya inu, řami tuɣa ttemcubbucen akidi, 
min i ɣa ggeɣ xenni mařa SIDI ikkar, mařa Netta iqeǧeb ayi, min xas dd ɣa yarreɣ xenni? 
Wenni d ayi iggin deg uɛeddis n yemma, ma war t iggi uřa d netta? Ma war iǧi d Ijj wenni d aneɣ dd-ixeřqen deg uɛeddis n yemmatneɣ? 
Mařa qemmḥeɣ ameẓri n imezřaḍ niɣ ssruɣ tiṭṭawin n tajjač, 
mařa necc mɣir cciɣ ařeqquz n weɣrum inu, am war zzayes icci uyujiř, 
- maɣar zi temẓi iyma netta ɣari am iyma ɣar babas, zeg uɛeddis n yemma nedheɣ tt - 
mařa ẓriɣ ijjen ittwahellek minzi war ɣares iǧi warruḍ, niɣ minzi war din iǧi dduri i umezřuḍ, 
mařa ɛemmarṣ war d ayi barkent tejɛinnatin nnes, minzi igga ad issiḥma ixef nnes s waǧas n tḍuft n izmaren inu, 
mařa afus inu ihudd x uyujiř, minzi ẓriɣ aqa din twiza i necc ɣar tewwart n tendint, 
ejj xenni ad ayi tewḍa teɣruḍt inu zeg ijiman, ad ayi yarẓ uɣiř inu zeg yiɣes! 
Maɣar ad xafi dd-iwḍa unexřiɛ ameqqran, ict n řmuṣibet zi ɣar Arebbi, war zemmareɣ ad ggeɣ walu zzat i Uɛuǧi nnes. 
Mařa ggiɣ ureɣ d atecři inu, niɣ nniɣ i wureɣ iɣřan aṭṭas: ‘Cek d řaman inu!’, 
mařa farḥeɣ umi imɣar wagřa inu, umi afus inu iṭṭef aṭṭas d agřa, 
mařa ẓriɣ tafawt n tfuct xmi tᵉttwesseg, niɣ taziri xmi teggur di tissiqt nnes, 
uca ittwaɣwa wuř inu s tnuffra, uca aqemmum inu, issudem i-t ufus inu, 
xenni iři uřa d man aya d řmuɛṣiyyet ad tt wcen i řquḍat, maɣar xenni ad nkareɣ Arebbi nni iǧan sennej. 
Mařa farḥeɣ i arẓiyyet n wenni d ayi icarrhen, farḥeɣ umi t iřqef řɣar! 
Necc maca war jjiɣ aneɣ inu ad ixḍa, umi kkwareɣ řeɛmar nnes s nneɛřet! 
Mařa iryazen nni iǧan deg uqiḍun inu war qqaren: ‘Man wen war ittwassjiwnen zeg yinni iksin zeg weysum nnes?’ 
Uřa d ijj n řbarrani war issens di barra x webrid, maɣar i umsebrid arzmeɣ tiwwura inu. 
Mařa necc, am Adam, dřiɣ axeṭṭu inu, umi ssnuffareɣ řmuɛṣiyyet inu deg weḥsin inu, 
minzi ggʷedeɣ zi řɣaci ameqqran, niɣ issnexřeɛ ayi useḥqar n řwacun inu, ařami qqimeɣ sseɣdeɣ, war ffiɣeɣ ɛad zi tewwart ɣar barra ... 
Mři ɣari ijjen wenni d ayi ɣa isřen. Xzar, acemmiɛ inu - Amzemmar x kuřci ad xafi dd-yarr - uřa d adlis ittwannḍen nni t yura weryaz nni kidi ittemcubbucen. 
Meɛlik ufiɣ ma war t arebbuɣ x tɣarḍt inu, ad t qqneɣ i uzeǧif inu am yijj n ttaj. 
Iwa, ad as iniɣ řqedd n iṣuraf inu, ad ɣares dd-qarrbeɣ am yijj n řḥakem. 
Mařa řeɛraṣi inu isɣuy xafi, iɛeyyaden nnes ad run ak-d wayawya marra, 
mařa cciɣ ṣṣabet nnes nhřa axeǧeṣ, niɣ ggiɣ řeɛmar n ixemmasen nnes iḍřeq i buḥbeř, 
ejj xenni ad iɣmi cbarq ak-d isennanen deg wemcan n yirden, uřa d řeɛcub yarṣuden deg wemcan n imendi. Aqa da i qḍan wawařen n Ayub. 
