Izehhiden.
38.
Azehhed n Dawud. I řidaret. 
A SIDI, war d ayi ttɛaqab deg uduqqez n weɣḍab nnec, war d ayi ttweddab s wesɛar nnec. 
Maɣar fřitcat n řqews nnec udfent dayi, afus nnec ittzeyyar xafi. 
War din iqqim min iǧan ikemmřen di arrimet inu zeg wesxeḍ nnec, war iqqim min iṣeḥḥen deg iɣsan inu zi ssibbet n ddenb inu. 
Maɣar řmuɛṣiyyat inu geɛɛdent ayi ɣar uzeǧif inu, deqqřent xafi am yijj n ddqeř imɣar aṭṭas. 
Iyezzimen inu daysen arriḥet, geyyḥen s tubbuheřya inu. 
Dewřeɣ qewseɣ, dewřeɣ ɣenseɣ ař ṭṭarf. Ass marra ggureɣ deg warruḍ n wecḍan d abarcan. 
Maɣar ttaciɣ tijɛinnatin inu arɣint s tmessi marra, war din iqqim min iǧan ikemmřen di arrimet inu. 
Necc jemmdeɣ u ttwaɣeḍřeɣ qaɛ, sɣuyyuɣ s zzhir n wuř inu. 
A Sidi inu, marra min di ɣari meẓri aqa-t zzatek, aweɛɛeḍ inu war zzayek ittnuffar. 
Uř inu iddendun, marra jjehd iffeɣ ayi, uřa d tafawt teffeɣ zi tiṭṭawin inu, wah uřa d nitenti war ɣari beddent ɛad. 
Imɛizzen inu d imeddukkař inu bedden arendad inu ɣar jjriḥect inu, uřa d inni i d ayi yudsen ttaggʷejen xafi. 
Inni yarezzun ad kksen tudart inu, nedyen ayi řefxux, inni yarezzun ad ayi ggen řɣar, ssawařen am mmeẓren ad areddǧen, nitni ceřɣen s řɣecc ass marra. 
Maca necc tteggeɣ ixef inu axmi d adehcur, am weynaw nni war yarezzmen aqemmum nnes. 
Necc am weryaz war ittesřin, wenni war ɣar iǧi twarrit zeg uqemmum nnes. 
Maɣar ttrajiɣ Cek, a SIDI, Cek ad dd-tarrid, a Sidi inu, a AREBBI inu! 
Maɣar nniɣ: “Ejj i-ten war xafi farrḥen, xmi ɣa farɣen iḍaren inu, ejj i-ten war ssemɣaran ixef nsen xafi. 
Maɣar necc aqa ad nqarḍeɣ, řeḥriq inu aqa-t řebda zzati. 
Maɣar ssargbeɣ ac řmuɛṣiyyet inu, aqa ttwaḥeṣṣareɣ zi ddenb inu. 
Řɛedyan inu ddaren, aqa aten s jjehd, aṭṭas ǧan inni d ayi icarrhen břa ssibbet. 
Inni ittarran řxar s řɣar ssbedden ixef nsen ḍidd inu, umi necc arezzuɣ x min iṣebḥen. 
War dayi semmeḥ, a SIDI, AREBBI inu, war xafi ttaggʷej. 
Deɣyet ḥima ad ayi tewcid afus, a Sidi inu, asenjem inu. 
