Yacuwa.
3.
Ɣar tuffut zic, ikkar Yacuwa uca ksin iqiḍan nsen zi Ciṭṭim uca usin-dd ɣar L’Urdun, netta d marra ayt n Israil, uca ssensen dinni qbeř i ɣa ẓwan. 
Imsar awarni třata n wussan, aqa imeḥḍayen uyuren x řwesṭ n řmargeḥ n řɛeskar 
uca umuren řgens, nnan: “Xmi ɣa tẓarem Ttabut n Řɛahd n SIDI, AREBBI nwem, uca ikehhanen Ilawiyyen arbun tt, xenni uřa d kenniw ad temmuṭṭyem zeg wemcam nwem, ad tt teḍfarem. 
Maca ittxeṣṣa ad tɛebbarem ttasiɛ ɛřaḥař i ařfayen n iɣaǧen jar awem d netta, war ɣares tadsem. Ammu i ɣa tessnem abrid i ɣa tekkem, maɣar kenniw zic ɛemmarṣ war tekkim abrid-a, war iǧi iḍennaḍ u war iǧi fariḍennaḍ.” 
Inna Yacuwa i řgens: “Qeddsem ixef nwem, minzi tiwecca ad igg SIDI řeɛjayeb di řwesṭ nwem.” 
Issiweř Yacuwa ɛawed ak-d ikehhanen, inna: “Sgeɛɛdem Ttabut n Řɛahd uca ẓwam zzat i wudem n řgens!” Nitni ssgeɛɛden Ttabut n Řɛahd u izwaren ɣar zzat i wudem n řgens. 
Tuɣa SIDI inna i Yacuwa: “Ass-a ad kkareɣ ad cek ssemɣareɣ zzat i tiṭṭawin n marra Israil, maḥend marra ad ssnen, aqa Necc akidek i ǧiɣ, am mammec i d ayi tuɣa ak-d Musa. 
Cek ad tumured ikehhanen inni yarebbun Ttabut n Řɛahd, ad tinid: ‘X minni i ɣa tawḍem ɣar tma n waman n L’Urdun, ad din tbeddem di L’Urdun!’” 
Xas uca inna Yacuwa i ayt n Israil: “Asem-dd da u tesřem awařen n SIDI, AREBBI nwem.” 
Uca inna Yacuwa: “S man aya ad tessnem, aqa ijj n Arebbi iddar aqa-t jar awem u Netta ad issuffeɣ ayt n Kenɛan d Iḥittiyyen d Iḥiwiyyen d Ifariziyyen d Ijirjaciyyen d Imuriyyen d Iyabusiyyen zzat i tiṭṭawin nwem zi řwart nsen. 
Xzarem, Ttabut n Řɛahd n Sidi n marra tammurt tezwar awem zzat i wudem nwem di L’Urdun. 
Řexxu xenni, farnem tenɛac n yeryazen zi tqebbař n Israil akidwem, ijj n weryaz zi kuř taqbič. 
Xmi iḍaren n ikehhanen, inni yarebbun Ttabut n SIDI, Sidi n marra tammurt, ad bedden deg waman n L’Urdun, xenni ad imsar aqa aman n L’Urdun ad nqeḍɛen, aman i dd-ihekkwan zi sennej ɣar swadday, uca ad qqimen bedden am yijj n weɣbar.” 
Řami ikkes řgens iqiḍan nnes ḥima ad iẓwa L’Urdun, arbun ikehhanen Ttabut n Řɛahd zzat i wudem n řgens. 
Umi iwḍen iḥemmařen n Ttabut ɣar L’Urdun uca ḥadan iḍaren n ikehhanen, inni yarbun Ttabut, x tma n waman - tuɣa L’Urdun issfiy x marra tmewwa nnes di marra ussan n tmeyra - 
bedden waman nni dd-ihekkwan zi sennej. Aman bedden nican am yijj n weɣbar iggʷej aṭṭas, ɣar tendint n Adam tenni zzat i Ṣartan. Ammu i bedden waman inni dd-ihekkʷan ɣar swadday, ɣar řebḥar n Řewḍa, ɣar Řebḥar Ameǧaḥ, aqa ttwaqeḍɛen qaɛ. Xenni iẓwa řgens deg urendad n Ariḥa. 
Ikehhanen, inni yarbun Ttabut n Řɛahd n SIDI, bedden di řaman x řaẓaɣ, di řwesṭ n L’Urdun umi iẓwa marra Israil x řaẓaɣ ařami ikemmeř marra řgens aẓwi x L’Urdun. 
