Amezwaru.
19.
Uca iwḍent xenni tnayen n lmalakat nni ɣar Sadum s ǧiřet. Tuɣa Luṭ iqqim ɣar tewwart n Sadum. Umi ten iẓra Luṭ, ikkar maḥend ad ten iřqa uca ibendeq s uɣembub nnes ɣar temmurt. 
Inna: “Xzar, a isiditen inu, ttzawageɣ kenniw ad dd-tasem ɣar taddart n umsexxar nwem uca ad dayes tessensem, ad tessirdem iḍaren nwem. Xenni ad tfaqem zic, ad tkemmřem x webrid nwem.” Maca nitni nnan: “Lla, aqa deg wazzay ad neqqim ad nessens.” 
Maca netta ikellef xasen aṭṭas ařami akides ruḥen, udfen ɣar taddart nnes uca igga asen amensi, iggʷa aɣrum břa antun uca ccin. 
Aqa qbeř i ɣa ṭṭṣen, qewwaren i taddart iryazen n tendint, iryazen n Sadum, zeg umeẓyan ař awessar, marra iwdan zi marra imucan iṭṭurfen n tendint. 
Nitni řaɣan i Luṭ, nnan as: “Mani ǧan iryazen inni ɣarek dd-yusin ǧiret-a? Suffeɣ i-ten-dd, ḥima ad ten nessen.” 
Iffeɣ-dd ɣarsen Luṭ, ɣar tewwart, uca iqqen tawwart awarni as. 
Inna: “Ttzawgeɣ, a aytma inu, war tteggem qaɛ řɣar! 
Xzar, ɣari tnayen n yessi, tinni ɛad war issinen aryaz. Ejj ayi ad awem tent i-dd-ssuffɣeɣ barra uca ggem daysent min tᵉttwařam mliḥ di tiṭṭawin nwem. Mɣir i iryazen-a war daysen tteggem walu, aqa x uya dd-usin nitni swadday n tiři n tzeqqa inu ɣar tmensiwt.” 
Nitni nnan: “Aggʷej diha!” Uca nnan ɛawed: “Aqa wanita yusa-dd da d abarrani uca ixs ad xaneɣ iḥkem am řqaḍi! Řexxu ad cek nḍarr ktar zzaysen.” Uca ggin aṭṭas n uɣiř x weryaz nni, x Luṭ, uca qarrben-dd ḥima ad arẓen tawwart. 
Maca iryazen nni sswiẓẓḍen afus nsen, ssidfen Luṭ ɣar taddart akidsen uca bellɛen tawwart. 
Nitni wtin iryazen nni tuɣa ibedden ɣar tewwart n taddart s tuddarɣeč, am umeẓyan am umeqqran, ařami ssihřen nitni ixef nsen di tarezzut x tewwart. 
Xenni nnan iryazen nni i Luṭ: “Wi ɣarek da ɛad? Ma aḍeggʷař niɣ iḥenjiren niɣ tḥenjirin, marra inni ɣarek di tendint, ejj i-ten ad ffɣen zeg wemcan-a. 
Aqa ad nareddeǧ amcan-a, minzi tɣuyyit nnes temɣar zzat i wudem n SIDI, u SIDI issekk aneɣ-dd, ḥima ad tt nareddeǧ.” 
Iffeɣ Luṭ uca issiweř ak-d iḍeggʷařen nnes, inni iggin ad meřcen yessis, inna: “Kkarem, ffɣem zeg wemcan-a, minzi SIDI ad yareddeǧ tandint-a.” Maca iban-dd ittqeṣṣar di tiṭṭawin n iḍeggʷařen nnes. 
Umi iṣbeḥ řhař, ssqeǧqent lmalakat Luṭ, nnant: “Kkar, teksid tamɣart nnec d tnayen n yessic, tinni akidek, ḥima war thelliked ca di řmuɛṣiyyet n tendint-a.” 
Maca netta war izɛim. Xenni ṭṭfen iryazen nni afus nnes d ufus n temɣart nnes d ifassen n tnayen n yessis, minzi SIDI tuɣa ixs ad xas iḥinn. Nitni ssuffɣen t ɣar barra, nedhen t barra i tendint. 
Ařami ten ssuffɣen barra, inna Netta: “Senjem ixef nnec! War xezzar awarni ac, war ttbeddi di jjihet-a am tekmeř. Arweř ɣar idurar, ḥima war tᵉttwateḥḥid ca.” 
Inna asen Luṭ: “Lla, ttzawageɣ, a Sidi inu! 
Xzar, amsexxar nnec yufa arḍa di tiṭṭawin nnec, wah tessemɣared tamexsiwt nnec icewwaren, tenni kidi teggid umi d ayi tejjid ddareɣ. Maca war zemmareɣ ad arewřeɣ ɣar idurar qbeř d ayi ɣa iṭṭef řɣar uca ad mmteɣ! 
Xzar řexxu, tandint-a aqa tudes-dd aṭṭas, aqa zemmareɣ ad dinni arewřeɣ. Nettat d tameɛnanuct. Ejj ayi ad arewřeɣ řexxu dinni. Ma war teǧi d ict n tendint d tameɛnanuct? Xenni zemmareɣ ad qqimeɣ ddareɣ.” 
Yarra-dd xas: “Xzar, tiweḍ ayi-dd ɛawed tzawegt nnec x uya, war ttareddǧeɣ ca tandint min xef tessiwřed. 
Qeǧeq, arweř din, minzi war zemmareɣ ad ggeɣ walu ař dd ɣa tawḍed ɣar dinni.” X uya semman isem n tendint nni Ṣuɣar. 
Ařami yiweḍ Luṭ ɣar Ṣuɣar, tenqar-dd tfuct x temmurt. 
Ijja SIDI ad iwwet wenẓar x Sadum u x Ɛamurra, d řecbareyyet d tmessi zeg ujenna zi ɣar SIDI.    
Yareddeǧ Netta tineddam nni d marra adewwar nni, ak-d marra imezdaɣ n tneddam nni uřa d aɣemmuy n temmurt. 
Tamɣart nnes, tenni tuyur ɣar ḍeffar nnes, texzar awarni as uca tedweř d ijj n uqellij n tmeǧaḥt. 
Ɣar ṣṣbeḥ zic ikkar Ibrahim, yuyur ɣar wemcan mani tuɣa ibedd zzat i wudem n SIDI. 
Isweḍ ɣar Sadum d Ɛamurra u ɣar marra tammurt n udewwar nni, uca iẓra belli ddexxan ittgeɛɛad zi temmurt am ddexxan n ict n tefqunt. 
Ařami yareddeǧ AREBBI tineddam n udewwar nni, ifekkar AREBBI di Ibrahim uca issekk Luṭ barra zi řwesṭ n uceřwaw, umi iqřeb tineddam i di izdeɣ Luṭ. 
Igeɛɛed Luṭ zi Ṣuɣar uca iruḥ izdeɣ ak-d tnayen n yessis deg idurar, minzi iggʷed ad iqqim izeddeɣ di Ṣuɣar. Uca izdeɣ deg ifri ak-d tnayen n yessis. 
Tenna tmenzut i tmaẓuẓt: “Babatneɣ d awessar, war iqqim uɛezri di temmurt ad xaneɣ dd-yadef am mammec teggur di marra ddunect. 
Zid, ejj aneɣ ad newc binu i babatneɣ ad issu uca ad kis nezzeř, maḥend ad newc tudart i zzariɛet n babatneɣ.” 
Di ǧiřet nni wcint binu i babatsent, iswa. Xenni tudef tmenzut, tᵉṭṭeṣ ak-d babas, maca netta war yuci ca belli tezzeř akides niɣ tekkar ɛawed. 
Tiwecca nnes tenna tmenzut i tmaẓuẓt: “Aqa necc zzřeɣ ǧiret iɛdun ak-d baba, ad as newc ad issu binu ɛawed ǧiret-a. Xenni ad tadfed cem ad kides tezzřed, maḥend ad dd-nejj jjiř ad iqqim iddar zi ẓẓariɛet n babatneɣ.” 
Wcint binu i babatsent ɛawed di ǧiret nni, iswa. Xenni tekkar tmaẓuẓt uca tᵉṭṭeṣ ak-d babas. Maca netta war yuci ca belli tezzeř akides niɣ tekkar ɛawed. 
Ammu ksint tnayen n yessis n Luṭ s ddeyset zi babatsent. 
Uca turuw-dd tmenzut aseymi, třaɣa isem nnes Mu’ab. Wa d babatsent n ayt n Mu’ab ɣar ass-a. 
Tamaẓuẓt ɛawed turuw-dd aseymi uca třaɣa isem nnes Ben-Ɛammi. Netta d babatsen n iḥenjiren n Ɛammun ɣar ass-a. 
