Ḥizqiyal.
24.
Yusa-dd ɣari wawař n SIDI deg useggʷas wiss tesɛa, deg uyur wiss ɛecra, deg wass wiss ɛecra n uyur, inna: 
“A mmis n bnadem, ari i yixef nnec isem n ass-a, isem n ass n yiḍa. Deg wass-a nnit ad iḥṣar ujeǧid n Babil Urcalim. 
Siweř ijj n umedya i taddart iɣewwɣen nni, ini asen: ‘Ammu i iqqar Sidi inu, SIDI: Egg ict n teydurt, egg i-tt uca kebb dayes aman. 
Egg dayes tifettutin n weysum, marra tifettutin icnan, tameṣṣaḍt d teɣruḍt, ɛemmar i-tt s yeɣsan d lemliḥ qaɛ. 
Ksi lemliḥ n wuǧi uca arr uřa d akeccuḍ sadu nsen. Ejj ad sehden marra mliḥ ařami ɛad iɣsan nnes ad dayes ttwanennan.’” 
“S uya, ammu i iqqar Sidi inu, SIDI: ‘Uct x tendint n idammen! taydurt i zi řexmej nnes ɛad dayes, tenni zi war yekkis řexmej nnes! Kkes zzayes tafettut awarni i tfettut nneɣni břa ad xas teggid taqedduḥt. 
Minzi idammen nnes aqa di řwest nnes, tessizeř i-ten x ict n teṣḍart taqeccart. War ten tessizziř x temmurt maḥend ad ten teddiř s ucař. 
Ḥima ad ittwassekkar wesɛar, ḥima ad yiři wenqam, ggiɣ idammen i tessizzeř nettat x teṣḍart taqeccart, ḥima war ddařen idammen nnes.’” 
“S uya, ammu i iqqar Sidi inu, SIDI: ‘Uct x tendint n idammen! Necc s Yixef inu ad ggeɣ aqellij n ukeccuḍ i uceɛɛař n tmessi imɣar! 
Arni akeccuḍ, ejj timessi ad tareɣ aṭṭas, cennef aysum mliḥ uca ejj axeǧeḍ n řebẓar ad ittexttex mliḥ uca ejj iɣsan ad cemḍen. 
Arr xenni taydurt ixwan ɛawed x řefḥem nnes itteḥduduqen, ḥima ad iḥma ad icmeḍ ddra nnes n nnḥas uca ad tefsi zzayes texmuji i dayes iǧan u xenni ad ittwaqḍi řexmej. 
Marra amarret aqa-t di baṭeř. Řexmej nnes ifeyyḍen war dd-iffiɣ zzayes. Arr řexmej nni di tmessi! 
Di texmuji nnem teǧi řefḍiḥet nnem, minzi Necc tuɣa xseɣ ad cem ssizedgeɣ uca xenni war tᵉttwassizdiged. X uya war tᵉttwassizdiged zi řexmej nnem ař xam i ɣa ssiwḍeɣ asɛar inu. 
Necc, SIDI, ssiwřeɣ. Ad iffeɣ u Necc ad t ggeɣ. War semḥeɣ deg imerwusa u war zziǧzeɣ u war ndimeɣ. Ad xam ḥekmen ibriden nnem d tmegga nnem!’, ammu i iqqar Sidi inu, SIDI.” 
Yusa-dd ɣari wawař n SIDI, inna: 
“A mmis n bnadem, xzar, s ict n tecti Necc ad kesseɣ meẓri nnec zzat i tiṭṭawin nnec. War ttᵉttru, war ttejji ad uzzřen imeṭṭawen nnec. 
Sɣuyy deg uhedden, war ceṭṭen x umettin. Qqen areẓẓet nnec xak uca egg tisiřa nnec deg iḍaren nnec, u war ttřeḥḥif acřaɣem ɣar uyencic niɣ ad tecced aɣrum nni dd ɣa yawyen iwdan i wecḍan.” 
Ɣar tuffut ssiwřeɣ i řgens u ɣar tmeddit temmut tmeṭṭut inu u di twecca ggiɣ am mammec i d ayi ittwaweṣṣa. 
Inna ayi řgens: “Ma war texsed ad aneɣ tessecned min ɛnant tmesřayin-a, mayemmi i tegged ammu?” 
Necc nniɣ asen: “Yusa-dd ɣari wawař n SIDI, inna: 
‘Ini i taddart n Israil: Ammu i iqqar Sidi inu, SIDI! Xzar, Necc ad ssɛiǧteɣ Zzawect inu Iqeddsen tenni d aɛuǧi n jjehd nwem d umeẓri n tiṭṭawin nwem d řehzuṭ i řeɛmar nwem, uřa d iḥenjiren nwem d tḥenjirin nwem nni tejjim din ad wḍan s ssif. 
Xenni ad teggem am mammec ggiɣ Necc. War tᵉttřeḥḥifem acřaɣem ɣar uyencic uca aɣrum i dd-yiwyen iryazen, war t tᵉttettem. 
Areẓẓat nwem ad iřint x izeǧifen nwem u sandaliyat nwem deg iḍaren nwem. War tceṭṭnem u war tᵉttrum. Ad tᵉteḥḥam di řmuɛṣiyyet nwem uca ad tweḥweḥem ijjen x wenneɣni. 
Ammu i ɣa yiři Ḥizqiyal d řeɛřamet n řeɛjeb i kenniw. Ad teggem nican am mammec igga netta. Xmi dd ɣa yas ddegga, ad tessnem, belli Necc Sidi, d SIDI.’” 
“Uca cek, a mmis n bnadem, ma war ittiři aqa deg wass i zzaysen i ɣa kesseɣ lburj nsen, řefraḥet x telwizt nsen, uřa d meẓri n tiṭṭawin nsen d iḥenjiren d tḥenjirin nsen nni yarebbun nitni deg wuř, 
aqa deg wass nni simant nnes ad ɣarek dd-yas ijjen wenni yarewřen maḥend ad yegg tnayen n imezzuɣen nnec ad sřen uya. 
Deg wass nni ad yarzem uqemmum nnec ak-d uqemmum n wenni yarewřen uca ad tessiwřed, war tᵉttiřid ɛad d aynaw. Cek ad asen tiřid d řeɛřamet n řeɛjeb uca nitni ad ssnen belli Necc d SIDI.” 
