Ḥizqiyal.
38.
Yusa-dd ɣari wawař n SIDI, inna: 
“A mmis n bnadem, arr udem nnec ɣar Hajuj zi temmurt n Majuj, řḥakem n Ruc, Macik d Tubal, uca nabb ḍidd nnes,    
ini: ‘Ammu i iqqar Sidi inu, SIDI: Xzar, Necc aqa ayi ḍidd nnec, a Hajuj, řḥakem n Ruc, Macik d Tubal. 
Necc ad cek qemmɛeɣ u ad ggeɣ tisennarin deg iqabsiwen nnec uca ad cek ssuffɣeɣ, cek d marra řɛeskar nnec, iysan d imnayen, marra arḍen arruḍ mliḥ aṭṭas, ijj n wegraw d ameqqran aṭṭas, s tseddart tameqqrant d tseddart tameẓyant n uɛeskari, marra nitni ɣarsen tizemmar deg umenɣi s ssif. 
Ayt n Lfurs, n Kuc u n Fuṭ akidsen, marra idsen s tseddart n uɛeskari d lkask n uɛeskari, 
Jumar ak-d marra řɛeskar nnes, d taddart n Tujarma zi ṭṭrufa n ccamal qaɛ ak-d marra řɛeskar nnes, wah, aṭṭas n řegnus ad dd-asen akidek. 
Iři twejded u sewjed ixef nnec, cek d marra agraw nnec nni tessmuned ɣarek, u iři d ameḥḍay nsen. 
Awarni waṭṭas n wussan ad tᵉttwařaɣid, awarni řami ɛdun aṭṭas n iseggʷusa ad dd-tased ɣar temmurt nni ittwaɛedřen zi ssif, ɣar ijj n řgens i ittwassmunen zi řegnus x idurar n Israil nni tuɣa d řxirbet i yijj n řweqt d azirar, ɣar ijj n řgens nni ittwassuffɣen zi řegnus, u marra nitni zeddɣen dinni di řaman. 
Xenni ad tgeɛɛded am tḥaryaḍt, am useynu maḥend ad tedřed tammurt, cek d marra řɛeskar nnec uřa d aṭṭas n řegnus nni kik iǧan.’” 
“Ammu i iqqar Sidi inu, SIDI: ‘Deg wass nni ad imsar, aqa ad adfen ixarriṣen deg wuř nnec u cek ad txarrṣed di tmeɛmuč taɛeffant. 
Ad tinid: Ad geɛɛdeɣ ɣar ict n temmurt s tneddam břa řeḥyuḍ, ad dd-aseɣ ɣar yenni din iddaren di řehna u ɣar yinni din izeddɣen di řaman, inni din izeddɣen marra břa řḥiḍ u břa zzekrunat niɣ tiwwura, 
maḥend ad keccḍeɣ u ad acareɣ agřa! Wah, maḥend ad tarred afus nnec x řxirbat nni di zeddɣen ɛawed iwdan, x yijj n řgens nni ittwassmunen zi řegnus, wenni ikesben řmař d wagřa, wenni izeddɣen x tɛebbuḍt n temmurt. 
Caba d Dadan d ttujar n Tarcic d marra ayraden imeẓyanin nsen ad ac inin: Ma dd-tusid maḥend ad tᵉṭṭfed takeccaḍt? Ma tessmuned agraw nnec maḥend ad tkeccḍed, ḥima ad teksid nnuqart d wureɣ, ḥima ad tᵉṭṭfed řmař d wagřa, ḥima ad tacared takeccaḍt tameqqrant?’” 
“S uya, nabb, a mmis n bnadem, uca ini i Hajuj ‘Ammu i iqqar Sidi inu, SIDI: Deg wass nni, xmi ɣa izdeɣ řgens inu Israil di řaman, ma cek war tessined min ittxeṣṣa ad t tegged? 
Ad dd-tased zeg wemcan nnec, zi ṭṭrufa n ccamal qaɛ, cek d waṭṭas n řegnus akidek. Marra nitni d imnayen s iysan, ijj n wegraw d ameqqran d yijj n řɛeskar ijehden. 
Ad tgeɛɛded ḍidd i řgens inu Israil, am yijj n useynu, maḥend ad tedřed tammurt. Ad yiři deg uneggar n wussan. Necc ad cek ssiwḍeɣ x temmurt inu, ḥima řegnus ad ayi ssnen, xmi zzayek i ɣa ttwaqeddseɣ zzat i tiṭṭawin nsen, a Hajuj!’ 
Ammu i iqqar Sidi inu, SIDI: ‘Ma aqa cek d wenni x ssiwřeɣ deg wussan n zic, s ufus n imsexxaren inu, inabiyyen n Israil nni tuɣa ittnabben deg wussan nni, řmijař n waṭṭas n iseggʷusa, belli Necc ad cek ssiwḍeɣ ḍidd nsen? 
Deg wass nni, deg wass i di dd ɣa yas Hajuj ḍidd i temmurt n Israil, ammu i iqqar Sidi inu, SIDI, aqa ad yaři wesɛar inu deg wenzaren inu. 
Di tusmi inu iqeddsen, di tmessi n uduqqez inu n ufugem nniɣ: S tidett, am ddareɣ Necc, mařa deg wass nni war ittiři ijj n wenhezzi n temmurt ameqqran di temmurt n Israil, 
ařami iseřman n řebḥar d ijḍaḍ n ujenna d řmař n yeyyar d marra řmař nni ittbuɛen x temmurt d marra iwdan nni iǧan x wudem n temmurt ad arjijen, u idurar ad ttwamenḍaren u řejruf iɛuǧen ad hruran d marra řeḥyuḍ ad wḍan. 
Necc ad dd-řaɣiɣ x ssif ḍidd nnes x marra idurar inu, ammu i iqqar Sidi inu, SIDI. Ssif n kuř ijj ad yiři x umas. 
Necc ad xas ḥekmeɣ s ṭṭaɛun u s idammen uca ad xas ggeɣ u x řɛeskar nnes u x waṭṭas n řegnus nni kides i ɣa yiřin, anẓar ijehden d ibquqen imeqqranen n tebruri d tmessi d řecbariyyet. 
Necc ad ssecneɣ Ixef inu d ameqqran d amqeddas u ad ttwassneɣ zzat i tiṭṭawin n řegnus. Nitni ad ssnen belli Necc d SIDI.’” 
