Icaɛya.
47.
“Hwa, qqim di tɛejjajt, a cem, taɛzarect, yeǧis n Babil! Qqim x temmurt, war din iǧi ɛad ijj n řɛarc, a yeǧis n Ikaldaniyyen! Maɣar war d am qqaren ɛad ‘Tamudrust’ niɣ ‘Llif’. 
Ksi tasirt uca ḥriy awren! Kkes ařeḥḥaf nnem, sgeɛɛed abeḥrur nnem, ɛarra ifadden uca tcuqed deg iɣezran! 
Řeḥya nnem ad ittwaɛarra, ad tᵉttwaẓar ɛad řefḍiḥet nnem. Ad xeřfeɣ u war ssɛizziɣ x uřa d ijj n bnadem. 
Amefdi nneɣ, SIDI n řɛeskarat d Isem nnes, aqa-t d Amqeddas n Israil.” 
“Qqim din uca sseɣd, ffeɣ ɣar barra di taǧest, a yeǧis n Ikaldaniyyen, maɣar war d am qqaren ɛad ‘Llalas n tgeldiwin’. 
Necc ggiɣ aɣḍab inu ad idduqqez x řgens inu, ssɛiǧteɣ tasɣart inu uca ggiɣ ten deg ifassen nnem, maca cem war d asen tessecned arreḥmet. Ɛad i uwessar teqqned as taɣnact tedqeř. 
Tennid: ‘Necc ad iřiɣ d llalas n tgeldiwin i řebda!’, mintra war teksid aya marra ɣar wuř, ɛemmarṣ war tidared qeṭṭu n uya marra.” 
“Xenni řexxu, seř i uya, a cem, tamɣart n meẓri, tenni i din iqqimen di řaman, tenni iqqaren deg wuř nnes: ‘D necc, war din teǧi uřa d ict nneɣnit! Ɛemmarṣ ad da qqimeɣ d tajjač, nhřa iḥenjiren war t ssineɣ!’ 
Maca tnayen-a ad xam wḍan deg ict n tecti, deg ijj n wass: nhřa iḥenjiren d tajjač ad tiřid! Tnayen-a ad xam wḍan zi ssibbet n waṭṭas n tgezzant nnem d ubarru n tseḥḥart nnem. 
Maɣar tᵉttecřed x tuɛeffna nnem, tennid: ‘War d ayi ittwiři uřa d ijjen!’ Tiɣit nnem d tussna nnem arrint cem ad tarred s weɛrur ɣari. Deg wuř nnem tennid: ‘D necc, war din iǧi uřa d ijj n nneɣni!’ 
Ad xam dd-yas řɣar d ameqqran. Mammec ad dd-inqar, war tessined qbeř. Aweddar ad xam iwḍa ařami war tzemmared ad as tessḥeyded. Deɣya ad xam dd-tas tecti, břa ma ad xas targbed qbeř.” 
“Iwa, arzu ad teqqimed tbedded din ak-d tgezzant nnem u ak-d ubarru nnem n tseḥḥart nni zi tessiḥřed ixef nnem zi temẓi nnem. Balak tzemmared ad ɣarem tiři tizi zi man aya, niɣ balak tzemmared ad tessiggʷeded s uya! 
Tessiḥřed ixef nnem ak-d waṭṭas n ixarriṣen nnem. Iwa, ad kkaren inni ittfekkan ajenna u ḥeṭṭan itran, inni ittkacafen min i dd ɣa yasen ɣar ubeddi n uyur, ejj i-ten ad cem ssnejmen zi min xam ɣa ikken ɣar zzat. 
Xzar, nitni ad dewřen am uřum: ad ten tessecmeḍ tmessi, war zemmaren ad fekken řeɛmar nsen zeg ifassen n iceɛɛařen n tmessi. War ittiři řefḥem itteḥduduqen nni ɣar zɣařen, war iǧi uḥaduq nni ɣar zemmaren ad qqimen. 
Ammu i ɣa iřin i cem inni umi tuɣa tessaḥařed ixef nnem, isebbaben nnem zi temẓi nnem. Kuř ijj ad yuyur deg webrid nnes, uřa d ijj war cem issenjim.” 
