Awařen Iweznen.
8.
Ma war tᵉttřiɣi tiɣit u war tesgiɛɛid řefhamet tmijja nnes? 
X tqiccat n řegɛudi x webrid, mani ttemseřqan imesraq tbedd Nettat d abeddi. 
Ɣar uɣezdis n tewwura, ɣar wadaf n tendint, mani ɣa tadfed x tewwura, tᵉttřaɣa s jjehd: 
“I kenniw, a iryazen, ttřaɣiɣ, tmijja inu tᵉtteffeɣ ɣar tarwa n bnadem. 
Kenniw iḥafiyyen, fehmem xenni min iǧan d aftan, kenniw ibuhařiyyen, fehmem s wuř nwem. 
Sřem, minzi ad ssiwřeɣ awařen i dd-ijebbden řeften, anurzem n iyencicen inu jebbed-dd timesřayin iseggden, 
maɣar aneɣ inu ad yini tidett s nneyyet, řhard iɛeffnen aqa-t d nnɛi i iyencicen inu. 
Marra awařen n uqemmum inu tteffɣen-dd zi tsegda, war daysen uřa d ict n řḥajjet ixnunnesen niɣ ifarɣen. 
Aqa aten marra ṣfan i wenni di teǧa řefhamet, uřa s řeqyas i yinni ixsen ad afen tussna. 
Ksim ttarbiyyet inu, war iǧi nnuqart, uřa tussna ktar x wureɣ iqquren, 
maɣar tiɣit ḥsen zi řmarjan, marra min di izemmar bnadem ad imeẓri, war izemmar ad dayes yarwes. 
Necc, tiɣit, zeddɣeɣ ɣar weftan, ttafeɣ tussna s uḥadur. 
Tiggʷudi n SIDI d acrah n řɣar, nnfaxet, tacennaɛt d umesruq aɛeffan, necc carrheɣ uřa d aqemmum iccur s řexdaɛat. 
Ɣari acawar d twiza, necc d řefhamet, ɣari jjehd. 
Zzayi ḥekkmen ijeǧiden, zzayi ttareysen ayt n jjehd s tsegda. 
Zzayi ḥekkmen řḥukkam d tarwa n taṣiřet, marra řquḍat n temmurt. 
Necc ttexseɣ marra inni d ayi ittexsen, d yinni xafi yarezzun zic, ad ayi afen. 
Agřa d ccan aqa aten ɣari, agřa iqqimen d tsegda. 
Fruta inu tecna x wureɣ ittissiqen, wah x wureɣ azdad, řɣiǧet inu teɛdu nnuqart iqquren. 
Necc ggureɣ x umesruq n tsegda, di řwesṭ n imesraq n řḥeqq, 
ḥima ad arreɣ inni d ayi ittexsen ad ṭṭfen ict n tesɣart d řwart, necc ad ccureɣ ixxamen n txubay nsen. 
SIDI igga ayi d amezwaru n webrid nnes, ɛad qbeř amezwaru n tmegga nnes zeg wecḥař uya. 
Zi řebda ittwazeǧeɛ xafi jjehd, zeg umezwaru, zi řweqt n umezwaru i di tᵉttwagg temmurt, 
umi war din tuɣi ɛad aman ihewřen, necc ttwaxeřqeɣ-dd, umi war din tuɣi ɛad řɛunṣarat ccurent s waman. 
Qbeř ma ad ttwaggen idurar, qbeř ma ad iřint tewririn, tuɣa xeřqeɣ-dd necc. 
Netta tuɣa ɛad war dd-ixřiq tammurt d iyyaren, uřa d tamezwarut n tɛejjajt n ddunect. 
Umi Netta igga ijenwan, tuɣa ayi din, umi Netta yarcem ict n tqurarect x wudem n waman ihewřen. 
Umi Netta igga iseynuten sennej, umi ttwajehdent řɛunṣarat n waman ihewřen, 
umi Netta igga i řebḥar aymir nnes, maḥend aman war dd-ɛeddun řumur nnes, umi Netta iɛbar dsusa n temmurt, 
tuɣa ayi d amudrus iɛizzen ɣar uɣezdis nnes. Necc tuɣa ayi marra d tarrit n meẓri ass x wass, ttirareɣ zzat i wudem nnes řebda, 
ttirareɣ di marra tammurt nnes, am tuɣa tarrit n meẓri inu ak-d tarwa n bnadem. 
Xenni řexxu, a iḥenjiren inu, sřem-dd ɣari! Sseɛd n yinni iḥeṭṭan ibriden inu. 
Sřem ɣar ttarbiyyet u dewřem d imiɣisen, war neṭṭarem ttarbiyyet. 
Sseɛd n bnadem nni ɣari isřan, wenni iṭṭfen acbar ɣar tewwura inu zeg wass ař wass, iḥetta x tɣemmar n tewwura inu, 
maɣar wenni d ayi yufin, ad yaf tudart, u ad iṭṭef arḍa n SIDI. 
Wenni i d ayi ixḍan, iyezzem řeɛmar nnes, marra inni d ayi icarrhen, ttexsen řmewt. 
