Izehhiden.
106.
Hallilu-Yah, qadam SIDI, maɣar Netta iṣbeḥ, maɣar tamexsiwt nnes icewwaren tᵉttɣima i řebda. 
Wi izemmaren ad iḥaja timegga timeqqranin n SIDI, ad ibarreḥ marra ccan nnes? 
Sseɛd nsen i yinni iḥḍan řḥeqq, sseɛd nnes i wenni itteggen řebda tasegda. 
Ɛqeř xafi, a SIDI, s arḍa ɣar řgens nnec, ɛahed ayi s usenjem nnec, 
maḥend ad ẓareɣ řxar i yinni zzayek ittwafarzen, maḥend ad farḥeɣ s řefraḥet n řgens nnec, maḥend ad farḥeɣ s yixef inu jmiɛ ak-d tesɣart nnec. 
Neccin nexḍa, jmiɛ ak-d řejdud nneɣ, negga řɣecc, negga tuɛeffna. 
Řejdud nneɣ di Miṣra war fhimen i lmuɛjizat nnec, war xarrṣen deg ufeyyeḍ n tmegga n tmexsiwt nnec icewwaren, maca ɣewwɣen ɣar řebḥar, ɣar Řebḥar n Telga. 
Maca Netta issenjem i-ten di ṭṭweɛ n Yisem nnes, ḥima ad tᵉttwassen řemɣaret nnes. 
Netta iwebbex Řebḥar n Telga ařami idweř yuẓeɣ, uca ijja i-ten ad kken x wudem n temmurt jar waman ihewřen axmi di řexřa. 
Netta ifekk i-ten zeg ufus n yinni i-ten icarrhen, ifekk i-ten zeg ufus n řeɛdu. 
Aman dřin inni ten iḥeṣṣaren, war iqqim uřa d ijjen zzaysen. 
Nitni ttecřen x wawařen nnes, ṣebbḥen as s yijj n yezři n uṣebbeḥ. 
Maca ttun deɣya timegga nnes, war xsen ad rajan ɛad ccwar nnes. 
Nitni dewřen ttmeɣɣřen aṭṭas di řexřa, qeǧben Arebbi di tnezruft. 
Xenni iwca asen min ttaren, maca issemẓi řqedd n řeɛmur nsen. 
Nitni dewřen usmen zi Musa di řmargeḥ n řɛeskar, uřa zi Harun, amqeddes n SIDI. 
Tammurt tennurzem, tṣarḍ Datan, uca tentiy abarru n Abiram. 
Timessi tebda tecmeḍ jar ubarru nsen, ijj n uceɛɛař n tmessi iqqed iɛeffanen nni. 
Nitni ggin ijj n uɛejmi ɣar Ḥurib, bendqen i yijj n řexyař ifesyen. 
Nitni beddřen aɛuǧi n SIDI ak-d řexyař n ijj n ufunas i ittetten arbiɛ. 
Ttun Arebbi, Amsenjem nsen, wenni tuɣa iggin timegga timeqqranin di Miṣra, 
lmuɛjizat di temmurt n Ḥam, timegga ssaggʷadent ɣar Řebḥar n Telga. 
Inna aqa ad ten ikeḥḥeḍ, mři war iǧi d Musa, wenni zzayes ittwafarzen, ikkar-dd di txenduqt zzat i wudem nnes di ṭṭweɛ nsen, maḥend ad issbeɛɛed asɛar nnes i zi ixs ad ten yareddeǧ. 
Nitni kksen taqcurt x temmurt iɛizzen, war tecřen ca x wawař nnes. 
Nitni ndeqmen deg iqiḍan nsen, war sřin ɣar tmijja n SIDI. 
Netta issgeɛɛed afus nnes xasen, ijjuǧ ad ten isseɣḍeř di řexřa, 
maḥend ad isseɣḍeř tarwa nsen jar řegnus, maḥend ad ten izeǧeɛ di temmura. 
Nitni ssřeḥmen ixef nsen ɣar Baɛal-Faɣur, ccin tiɣarṣa i imettan. 
Sɛaren t s tmegga nsen, ařami dd xasen tewḍa jjriḥect. 
Xenni ikkar-dd Finaḥas, yusa-dd jar asen, u ammu i tᵉttwassbedd jjriḥect. 
Aya ittwaḥseb as-dd d tasegda, zi jjiř ař jjiř i řebda. 
Nitni sɛaren afugem nnes ɣar waman n Mariba, ařami igga Musa řɣar di ssibbet nsen, 
maɣar ssarezgen řeɛmar nnes, ɣares ařami iffeɣ wawař war iḍbiɛen zeg iyencicen nnes. 
Nitni war teḥḥan řegnus ɛlaḥsab min d asen yumur SIDI. 
Maca ṣṣuren ixef nsen ak-d řegnus řemden ad ggen min ggin nitni. 
Nitni tuɣa ttsexxaren i řexyařat n l’aṣnam nsen, inni d asen idewřen d řfex. 
Nitni iwyen iḥenjiren nsen d tḥenjirin nsen d taɣarṣt i ccwaṭen. 
Nitni ssizzřen idammen imezdagen, idammen n iḥenjiren nsen d tḥenjirin nsen, nni iwyen d taɣarṣt i řexyařat n l’aṣnam n Kenɛan, ařami tedweř temmurt tefsed s idammen. 
Nitni dewřen xemjen zi tmegga nsen, ssfesden ixef nsen s řexdayem nsen. 
Yarɣa weɣḍab n SIDI x řgens nnes u Netta iɛiff tasɣart nnes. 
Netta isellem i-ten ɣar ifassen n řegnus u inni ten icarrhen dewřen ttseǧaḍen xasen. 
Ḥṣaren ten řɛedyan nsen, nitni ttwasswaḍɛen sadu afus nsen. 
Aṭṭas n twařawin tuɣa ittfekka i-ten, maca nitni ssarezgen xas s tɣennant nsen, ttwassmeẓyen s řmuɛṣiyyet nsen. 
Waxxa amenni Netta ixzar ɛad ɣarsen umi ten tuɣa di řeḥṣaret, umi isřa tɣuyyit nsen. 
Yidar Řɛahd nnes di ṭṭweɛ nsen u indem zi ssibbet n tmexsiwt nnes icewwaren. 
Isscen asen arreḥmet nnes zzat i wudem n marra inni ten iḥebbsen. 
Senjem aneɣ, a SIDI, AREBBI, ndeh aneɣ nmun zi řegnus, ḥima ad nqada Isem amqeddas nnec, ad Cek nṣebbeḥ s yezřan n usemɣar. 
Ad ittwabarek SIDI, AREBBI n Israil, zi řebda ař řebda!” Ejj marra řgens ad yini: ‘Amin! Hallilu-Yah!’ 
