1 Ṣamwil.
28.
Deg wussan nni, řami ssmunen Ifilisṭiniyyen řɛeskar nsen i umenɣi, ḥima ad mmenɣen ak-d Israil, imsar, aqa Axic inna i Dawud: “Ittxeṣṣa ad tessned mliḥ, aqa cek ad kidi teffɣed s uɣiř di řɛeskar, cek d yeryazen nnec.” 
Xenni inna Dawud i Axic: “Di man aya ad tẓared min izemmar ad yegg umsexxar nnec!” Axic inna i Dawud: “S uya ad cek ggeɣ d aɛessas xafi di marra ussan.” 
Camwil tuɣa immut d marra Israil tuɣa icḍen xas. Nitni neḍřen t di Rama, di tendint nnes. Cawul tuɣa issuffuɣ inni issawařen ak-d imettan uřa d igezzanen zi temmurt. 
Ifilisṭiniyyen munen marra. Nitni usin-dd uca wtin iqiḍan nsen ɣar Cunam u Cawul issmun marra Israil u nitni wtin iqiḍan nsen ɣar Jilbuɛa. 
Umi iẓra Cawul řmargeḥ n řɛeskar n Ifilisṭiniyyen, tusa as-dd tiggʷudi u wuř nnes idweř itteqdiddis s waṭṭas. 
Cawul isseqsa SIDI, maca SIDI war xas dd-yarri ca, war iǧi s tirja, uřa s Urim, uřa s inabiyyen. 
Xenni inna Cawul i imsexxaren nnes: “Arzum ayi-dd ict n temɣart iddebbaran x buḥbeřat n imettan, ḥima necc ad ɣares raḥeɣ u ad tt sseqsiɣ.” Imsexxaren nnes nnan as: “Xzar, di Ɛayn-Dur aqa din ict n temɣart tenni iddebbaran x buḥbeřat n imettan.” 
Cawul issneqřeb ixef nnes, yarḍ arruḍ nneɣni uca yuyur. Tnayen n yeryazen ruḥen akides u nitni iwḍen di ǧiřet ɣar temɣart, uca inna netta: “Gezzen ayi zi buḥbeř n ijj n umettin uca řaɣa ayi-dd x wenni d am i ɣa iniɣ.” 
Xenni tenna xas temɣart: “Aqa da cek tessned mliḥ min igga Cawul, mammec tuɣa itteḥḥa inni issawařen ak-d imettan d igezzanen zi temmurt. Mayemmi d ayi tᵉttegged řfex, ḥima ad ayi tenɣed?” 
Cawul maca ijjuǧ as ɣar SIDI, inna: “S tidett am iddar SIDI, war cem iřeqqef di tmesřact-a ca řɛib!” 
Xenni tenna temɣart: “Man wen i xef-dd i ɣa řaɣiɣ i cek?” Netta inna “Řaɣa ayi-dd x Camwil!” 
Umi teẓra temɣart Camwil, tesɣuy deg ujenna u tessiweř temɣart ak-d Cawul, tenna as: “Mayemmi d ayi tcemted? Cek aqa d Cawul!” 
Inna as ujeǧid: “War tteggʷed ca, maca min tᵉttwařid cem?” Xenni tenna temɣart i Cawul: “Necc ttwařiɣ inni yarewsen deg irebbiten i dd-ittgeɛɛaden zi temmurt.” 
Netta inna as: “Mammec tegga tiddi nnes?” Nettat tenna: “Ijj n uwessar ittgeɛɛed u yarḍ s yijj n useřham.” Xenni issen Cawul, aqa-t d Camwil, yuḍar netta s uɣembub nnes ɣar temmurt uca ibendeq. 
Uca Camwil inna: “Mayemmi d ayi thewřed, tejjid ad xafi dd-řaɣan?” Cawul inna: “Necc ttwaḥṣareɣ aṭṭas, maɣar Ifilisṭiniyyen ttmenɣan akidi u AREBBI iḥeyyed xafi u war iqqim ittarra-dd xafi ɛad, war iǧi x tebridin n inabiyyen uřa s tirja. S uyenni řaɣiɣ-dd xak, maḥend ad ayi tessecned min ɣa ggeɣ.” 
Xenni inna Camwil: “Mayemmi d ayi tᵉttseqsid, mařa SIDI iḥeyyed xak u Netta idweř ḍidd nnec? 
SIDI simant nnes igga am mammec tuɣa zzayi inna u netta iqřeɛ i cek tageldit zeg ufus nnec, iwca i-tt i jjar nnec, i Dawud. 
Minzi cek war tesřid ca ɣar tmijja n SIDI u cek war tessiwḍed ca řḥaduq n weɣḍab nnes ɣar Ɛamaliq, x uya i d ac igga SIDI ass-a aya. 
SIDI ad kidek igg uřa d Israil deg ufus n Ifilisṭiniyyen, u tiwecca ad tiřid cek d iḥenjiren nnec ɣari. Uřa d řɛeskar n Israil ad t igg SIDI deg ufus n Ifilisṭiniyyen.” 
Xenni iwḍa Cawul deɣya, ibeqqeḍ di temmurt, tuɣa itteggʷed aṭṭas zeg wawařen n Camwil, uca jjehd war dayes iqqim, minzi war icci aɣrum, ass d ǧiřet kemmřen. 
Tamɣart tuyur ɣar Cawul, uca teẓra i-t yarjef aṭṭas. Tenna as: “Xzar, tayya nnec tesřa ɣar tmijja nnec u necc sebbřeɣ tudart inu, sřiɣ ɣar wawařen i d ayi tennid. 
Xenni řexxu maca seř ɣar tmijja n tayya nnec! Necc ad ac qeddmeɣ ijj n uřeqqim n weɣrum. Ecc ḥima ad tᵉttwassjheded xmi ɣa tᵉṭṭfed abrid.” 
Maca netta yugi, inna: “Necc war ttᵉtteɣ!” Maca imsexxaren nnes uřa d tamɣart ḥṣaren t ařami isřa netta ɣarsen, uca netta ikkar zi temmurt, iqqim x qama. 
Tamɣart tuɣa ɣares ijj n uɛejmi imseř di taddart uca tɣarṣ as deɣya. Nettat teksi awren, teggʷa arecti u tegga zzayes aɣrum břa antun. 
Nettat tqeddem aya i Cawul d imsexxaren nnes uca ccin nitni. Awarni aya kkaren u areggʷḥen di ǧiřet nni. 
