Icaɛya.
14.
“Maɣar SIDI ad iḥinn x Yaɛqub uca ad ifarz Israil ɛad. Netta ad asen iwc řhudnet di temmurt nsen. Abarrani ad kidsen imun u nitni ad dewřen ɣar taddart n Yaɛqub. 
Řegnus ad ten awyen u ad ten ssidfen ɣar wemcan nsen. Taddart n Israil ad ten tᵉṭṭef d tasɣart di temmurt n SIDI, am yisemɣan d tiyya. Ad ḥebbsen inni ten iḥebbsen, uca ad ḥekmen x inni ten iḥeṣṣaren.” 
“Deg wass i d ac i ɣa issareyyeḥ SIDI zi řeḥriq nnec, zeg unexřiɛ nnec u zi tsexxart nnec iqesḥen i zi ggin ad asen tsexxared, 
ad tessgeɛɛded amettiř-a x ujeǧid n Babil, ad tinid: ‘Mammec issbedd wenni iḥeṣṣaren zi řeḥṣaret nnes, mammec tᵉttwaqḍa řeqsaḥet?’ 
Yarẓa SIDI aɛmud n iɛeffanen, azeǧaḍ n ayt n bu-ṣṣulṭa, 
wenni iwtin řegnus deg ijj n uduqqez n ufugem s tiyyita břa qeṭṭu, wenni tuɣa iḥekkmen x řegnus s weɣḍab, iḍaffar i-ten břa aziǧez. 
Marra tammurt tarsa, tesqar. Xenni duqquzen s řefraḥet. 
Uřa d ticejjura n umerzi farrḥent zzayek u ticejjura n tengelt n idurar n Lubnan qqarent: ‘Zeg wami cek tmedded ɣar temmurt, war da dd-ittis uřa d ijjen ɛad ḥima ad aneɣ yarẓ!’” 
“Řaxart swadday ad tenhezz di ṭṭweɛ nnec, maḥend ad ffɣen nitni ɣar umsagar akidek xmi dd ɣa tased. Di ṭṭweɛ nnec ad tessfaq řexyařat n imettan, marra řḥukkam n temmurt, ad tegg marra ijeǧiden n temmurt ad kkaren zi řekrasi nsen igellden. 
Nitni marra ad ṭṭfen deg wawař, ad ac inin: ‘Uřa d cek tdewřed tarehfed, am neccin, řexxu cek tarewsed dayneɣ!’ 
Aqa tmenḍar nnfaxet nnec di řaxart, řḥess n lharpat nnec. Sadu nnec ttwabezzɛen iwekkiwen am řemtaḥ, u ikeccawen d malta nnec. 
Mammec teggid tewḍid-dd zeg ujenna, cek, a yitri n řefjar ittseqsiqen, mmis n tuffut n řḥař! Mammec tᵉttwarẓed ɣar temmurt, cek amarniw n řegnus! 
Tennid deg wuř nnec: ‘Necc ad geɛɛdeɣ ɣar ujenna, ad ssbeddeɣ řɛarc inu tiwa i yetran n Arebbi, ad qqimeɣ x wedrar n umuni ɣar ṭṭrufa n ccamal qaɛ. 
Necc ad geɛɛdeɣ tiwa n tqiccatin n iseynuten, ad arwseɣ deg Umɛuǧi x kuřci!’ 
Lla, ad cek dd-ssehwan di řaxart, di řaǧaɣ qaɛ n wanu! 
Inni cek i ɣa iẓaren, ad dayek jɛaren, ad fehmen uca ad inin: ‘Ma wa d aryaz nni issarjijen tammurt, wenni ijjin tigeldin ad nhezzent, 
wenni yarrin tammurt d řexřa uca yareddeǧ tineddam nnes, wenni war yarxun i imeḥbas nnes ad arekkʷeḥen?’ 
Marra ijeǧiden n řegnus, marra nitni zzřen din di ccan, kuř ijj di taddart nnes. 
Maca cek tmenḍared, ssiggʷejen cek x wenḍeř nnec, am ict n nnɛi n tɣeddut mmenḍaren tt, ssduryen tt s imettan ittwassnuqqben s ssif, inni dd ɣa ihwan ɣar iẓra n tesraft n wenḍeř, am řxecbet i x ɛefsen. 
War temmarsed deg wenḍeř d ijjen akidsen, maɣar txarrbed tammurt nnec uca tenɣid řgens nnec. Zzariɛet n iɛeffanen ɛemmarṣ war tt ittidaren i řebda. 
Swejdem ṭṭabřa n tɣarṣt i iḥenjiren nnes x řmuɛṣiyyet n ibabaten nsen, maḥend nitni ɛemmarṣ war ttbeddin ɛad, ad warten tammurt uca ad ccuren udem n temmurt s tneddam. 
Necc ad xasen kkareɣ, ammu i issawař SIDI n řɛeskarat, Necc ad teḥḥiɣ zi Babil kuř isem d marra min iqqimen, am mmis uřa d mmis n mmis, ammu i iqqar SIDI. 
Necc ad arreɣ Babil d tasɣart n twuct n ǧiřet uřa d iyeřmamen. Ad ten mḥiɣ s tmedwast n ureddeǧ, ammu i iqqar SIDI n řɛeskarat.” 
SIDI n řɛeskarat ijjuǧ, inna “S tidett, am mammec Necc i tt xarrṣeɣ, ammu i ɣa imsar, am mammec Necc i tt uriɣ, ammu i dd ɣa yas. 
Aqa Necc ad arẓeɣ Accur di temmurt inu u ad xas ɛefseɣ x idurar inu, ḥima azayřu nnes ad zzaysen ittwaksi u řeḥmeř nnes ad iwḍa x tɣarḍin nsen. 
Wa d acawar nni ittwaggen x marra tammurt u wa d afus i isswiẓẓḍen i marra řegnus. 
Maɣar SIDI n řɛeskarat ixarreṣ aya, man wen izemmaren ad t ibḍeř? Aqa afus nnes isswiẓẓaḍ i-t, man wen izemmaren ad t yarr ɣar uɣezdis?” 
Deg useggʷas n řmewt n Aḥaz, yusa-dd řḥukm issaggʷaden wanita: 
“War farreḥ, a cem, marra tammurt n Filicit, aqa akeccuḍ nni cem iwtin, ittwarẓ, maɣar zeg weẓwar n ufiɣar ad dd-iffeɣ urefsiw amesmum u řɣiǧet nnes ad tiři d řḥaycet icemḍen iṭṭawen. 
Imenza n imuqřiřen ad hdan s řhudnet uca imezřaḍ ad zzřen di řaman, maca ad nɣeɣ aẓwar nnem s řaẓ uca arefsiw ad ineɣ min zzayem iqqimen.” 
“Ru, a tawwart, sɣuyy, a tandint, aqa fecřen marra imezdaɣ n Filicit! Maɣar zi ccamal ad dd-yas ddexxan uca uřa d ijjen ad yaggʷej zeg iseddiyyen nnes n řɛeskar.” 
“Min i dd ɣa yarren x ireqqasen n řgens?” “Aqa SIDI igga dsas n Ṣihyun ḥima řmusakin n řgens nnes ad ɣares arewřen!” 
