Yuḥanna.
13.
Qbeř i Řɛid n Tɣarṣt n Useɛdu, umi issen Yasuɛ aqa tasaɛɛet nnes tiweḍ-dd belli ad iffeɣ zi ddunect-a ɣar Babas, tuɣa ittexs inni iǧan nnes, inni iǧan di ddunect, uca Netta ittexs i-ten ař aneggaru. 
Ɣar umensi, umi iɛarn cciṭan uř n Yahuda, mmis n Cimɛun Isxariyuṭi, maḥend ad t isellem, 
ikkar-dd Yasuɛ x umensi, minzi tuɣa issen belli Babas iwca as kuřci deg ifassen nnes u belli iffeɣ-dd zi ɣar AREBBI u ɣar AREBBI i ɣa iraḥ, 
uca ikkes arruḍ nnes, iksi ijj n umendiř uca ibyes i-t i Yixef nnes. 
Ifarreɣ aman di tbanyut uca ibda issirid iḍaren n imeḥḍaren, imesseḥ asen s umendiř i zi tuɣa ibyes. 
Řami dd-yusa ɣar Cimɛun Buṭrus, inna as Cimɛun: “A Sidi, ma ad tessirded iḍaren inu?” 
Yarra-dd Yasuɛ, inna as: “Cek war tefhimed ca řexxu min tteggeɣ, maca ad tfehmed man aya awarni manawenni.” 
Inna as Cimɛun Buṭrus: “Qaɛ ɛemmarṣ ad tessirded iḍaren inu.” Yarra-dd xas Yasuɛ: “Mařa war d ac ssirdeɣ, war ɣarek tᵉttiři bu tasɣart akidi.” 
Inna as Cimɛun Buṭrus: “A Sidi, xenni war tessirid iḍaren inu waha, maca uřa d ifassen inu d uzeǧif inu.” 
Yasuɛ inna as: “Wenni ittwasirden qaɛ di tbanyut, war iḥdij mɣir ad ttwasirden iḍaren nnes waha, minzi ɛad netta d amezdag. Uřa d kenniw tizdigem, maca war iǧi marra.” 
Yasuɛ tuɣa issen wi t ɣa iɣdaren, s uyenni inna: “Kenniw war teǧim ca marra d imezdag.” 
Awarni řami issird iḍaren nsen, yarḍ arruḍ nnes ɛawed, xenni iqqim, inna asen: “Ma tfehmem min daywem ggiɣ? 
Kenniw tᵉttřaɣam ayi ‘Amseřmad nneɣ!’ d ‘Siditneɣ!’, uca tidett i tennam, minzi wa d Necc. 
Mařa Necc d Sidi nwem d Amseřmad nwem, uca ssirdeɣ iḍaren nwem, mahu ittxeṣṣa uřa i kenniw ad tessirdem iḍaren ijjen i wenneɣni! 
Minzi Necc zeɛma wciɣ awem amedya-ya, ḥima, am mammec ggiɣ Necc akidwem, ad teggem kenniw ɛawed ak-d wayawya. 
S tidett, s tidett, Necc ad awem iniɣ: War din iǧi umsexxar wenni yuɛřan x sides, uřa d areqqas yuɛřan x wenni i-t-i-dd-issekken. 
Mařa tessnem timesřayin-a, ad tiřim tᵉttwabarkem mařa teggim zzaysent. 
War t qqareɣ ca xawem marra, maɣar ssneɣ inni i xḍareɣ, maca ḥima ad ittwakemmeř min yuran deg Wedlis i iqqaren: ‘Wenni i ɣa iccen zeg weɣrum akidi, aqa issgeɛɛed xafi anirz nnes.’ 
Řexxu ad awem t iniɣ qbeř ma ad imsar, ḥima, x minni i ɣa imsar, ad tamnem belli aqa d Necc. 
S tidett, s tidett, Necc ad awem iniɣ: Wenni i ɣa iqebřen wenni dd ɣa ssekkeɣ, ad ayi iqbeř, u wenni d ayi ɣa iqebřen, ad iqbeř uřa d Wenni d ayi dd-issekken.” 
Řami inna Yasuɛ man aya, innehweř Arruḥ nnes aṭṭas, uca iched, inna: “S tidett, s tidett, Necc ad awem iniɣ: Ijjen zzaywem ad dayi iɣder!” 
Imeḥḍaren xzaren ɣar wayawya, minzi war ssinen di min xef tuɣa issawař. 
Tuɣa din ijjen zeg imeḥḍaren nnes i tuɣa ittexs Yasuɛ, tuɣa isenned ɣar weḥsin n Yasuɛ. 
Isscen Cimɛun Buṭrus ɣares, ḥima netta ad t isseqsa min iɛna wenni min xef tuɣa issawař ammu. 
Ameḥḍar nni yarra ixef nnes ittmeyyeř ɣar idmaren n Yasuɛ, inna as: “A Sidi, min iɛna?” 
Yarra-dd Yasuɛ, inna: “D wenni umi ɣa ssisneɣ ařeqqim n weɣrum, ad as t wceɣ.” Řexdenni issisen ařeqqim n weɣrum, iwca as t-i-dd i Yahuda, mmis n Cimɛun Isxariyuṭi. 
Awarni iṭṭef uřeqqim n weɣrum, yudef i-t cciṭan. Inna as Yasuɛ: “Min texsed ad t tegged, egg i-t deɣya.” 
Uřa d ijj zeg inni tuɣa iqqimen ɣar umensi war issin mayemmi Netta i d as inna man aya. 
Maɣar ittɣiř asen i ca zzaysen, umi Yahuda aqa-t x ssenduq, aqa Yasuɛ yumur i-t ḥima ad iseɣ ca min ḥdajen nitni i Řɛid, niɣ ḥima ad iwc ca i imezřaḍ. 
Wanita, awarni řami iṭṭef ařeqqim n weɣrum, iffeɣ deɣya. Tuɣa d ǧiřet umi iffeɣ. 
Inna Yasuɛ: “Aqa řexxu ittwassɛuǧ Mmis n bnadem uca ittwassɛuǧ AREBBI dayes. 
Mařa AREBBI aqa ittwassɛuǧ dayes, řexdenni AREBBI ad issɛuǧ Ixef nnes dayes, wah, ad t issɛuǧ deɣya. 
A iḥenjiren inu imeẓyanen, Necc aqa ayi akidwem drus n řweqt ɛad. Kenniw ad xafi tarzum, uca am mammec nniɣ i Wudayen: ‘Mani ɣa raḥeɣ Necc, war tzemmarem ad dd-tasem!’, ammu i d awem ɣa iniɣ ɛawed řexxu. 
Tawṣeyyet n jdid i d awem ɣa wceɣ ḥima ad texsem ijjen wenneɣni. Am mammec Necc ttexseɣ kenniw, ittxeṣṣa uřa d kenniw ad texsem ayawya. 
S man aya ad ssnen marra, aqa kenniw d imeḥḍaren inu, mařa din ɣarwem tayri jar awem.” 
Cimɛun Buṭrus inna as: “A Siditneɣ, mani ɣa traḥed?” Yarra-dd Yasuɛ, inna as: “Mani ɣa raḥeɣ Necc, war tzemmared řexxu ad ayi teḍfared, maca ɣar uneggaru ad tased.” 
Cimɛun Buṭrus inna as: “A Sidi, mayemmi war zemmareɣ ad aseɣ awarni ac řexxu? Necc ad wceɣ tudart inu i Cek.” 
Inna as Yasuɛ: “Ma texsed ad tessarsed tudart nnec di ṭṭweɛ inu? S tidett, s tidett, Necc ad ac iniɣ: War isququɛ uyaẓiḍ, qbeř ma ad ayi tenkared třata n twařawin.” 
