Luka.
20.
Deg ijj zeg wussan nni, am tuɣa netta isseřmad řgens di Zzawect Tameqqrant, ittbarreḥ s Řexbar Aṣebḥan, xenni ɣewwɣen xas imeqqranen n ikehhanen d imseřmaden n idlisen ak-d imɣaren n řgens. 
Ssiwřen akides, nnan: “Ini aneɣ, s man ttesriḥ i tᵉttegged aya, niɣ man wen i d ac iwcin ttesriḥ-a?” 
Yarra-dd Yasuɛ, inna asen: “Uřa d Necc ad kenniw sseqsiɣ ijj n useqsi. Inim ayi: 
Ma aseɣḍeṣ n Yuḥanna zeg ujenna niɣ zeg iwdan?” 
Mcawaren jar asen, nnan: “Mařa nenna: ‘Zeg ujenna!’, ad yini: ‘Mayemmi xenni war zzayes tuminem?’ 
Mařa nenna: ‘Zeg iwdan!’, ad aneɣ yarjem marra řgens, minzi nitni ttwassqenɛen belli Yuḥanna d anabi.” 
Nnan as: “Neccin war nessin zi manis!” 
Xenni inna asen Yasuɛ: “Xenni uřa d Necc war d awem qqareɣ s man ttesriḥ i tteggeɣ aya!” 
Ibda ittɛawad i řgens amedya-ya: “Ijj n bnadem igga ijj n umarjeɛ n uḍiř, iẓẓu dayes tizayarin, icra amarjeɛ i ixemmasen, uca isafar ijj n řmijař n řweqt d azirar. 
Ařami dd-yiweḍ řḥař, issekk ijj n umsexxar ɣar ixemmasen ḥima ad as wcen zeg uḍiř n umarjeɛ. Wtin t ixemmasen nni uca ssekken t-i-dd ixwa. 
Xenni issekk ɛawed ijj n umsexxar nneɣni, wtin t ɛawed, deǧen t, xenni sekken t-i-dd ixwa. 
Issekk ɛawed amsexxar wiss třata, maca nitni ssyezmen t ɛawed uca nḍaren t ɣar barra. 
Inna bab n umarjeɛ n uḍiř: ‘Min ɣa ggeɣ? Ad ssekkeɣ mmi iɛizzen. Xmi t ɣa ẓaren, ad t weqqaren nican.’ 
Umi t ẓrin ixemmasen, mcawaren jar asen, nnan: ‘Aqa d wa d awrit. Zid ad t nneɣ, ḥima ad ɣarneɣ dd-idweř řwart.’ 
Mmenḍaren t barra i umarjeɛ n uḍiř uca nɣin t. Min zzaysen i ɣa yegg xenni bab n umarjeɛ n uḍiř? 
Ad dd-yas, ad ineɣ ixemmasen nni, uca ad iwc amarjeɛ n uḍiř i inneɣni.” Umi sřin aya, nnan as: “Ɛemmarṣ!” 
Maca Netta ixzar ɣarsen, inna: “Min ixs ad yini xenni wawař-a i yuran: ‘Aẓru i tuɣa iɛiffen ibennayen, aqa idweř d aẓru n Uzeǧif n teɣmart! 
Marra wi ɣa iwḍan x weẓru-ya, ad ifartek, u wenni xef i ɣa iwḍa, ad t iřbez’?” 
Arezzun imseřmaden n idlisen d imeqqranen n ikehhanen ad xas ssarsen ifassen di tsaɛɛet nni, maca nitni ggʷeden zeg iwdan, minzi ssnen belli Netta inna amedya-ya xasen. 
Ḥḍan t uca ssekken ibergagen inni iggin ixef nsen amecnaw imseggaden, ḥima ad as ggen ijj n řfex di ssibbet n ijj n wawař, maḥend ad t sellmen i řqaḍi d jjehd n lɛamil. 
Sseqsan t, nnan: “A Amseɣɣar, nessen belli Cek tessawařed u tesseřmaded nican, war tᵉttegged ca s wudmawen u tesseřmaded abrid n AREBBI s tidett. 
Ma iḥeǧeř aneɣ ad newc řeɛcur i kuř ijjen uzeǧif i qayṣar niɣ lla?” 
Yuca s teḥraymect nsen uca inna asen: “Mayemmi d ayi tᵉttjarrabem? 
Secnem ayi-dd dinar. Wi yiřan taṣwirt-a d tira-ya?” Nnan as: “N qayṣar!” 
Xas uca inna asen Yasuɛ: “Wcem xenni i qayṣar min iǧan i qayṣar u i AREBBI min iǧan i AREBBI!” 
War zemmaren ad t ṭṭfen s wawař nnes qibač i iwdan, maca qqimen ttbehten s temwarrit nnes uca sseɣden. 
Usin-dd ca zeg Iṣaduqiyyen inni iqqaren, war din bu tnukra zi řmewt. Sseqsan t, 
nnan as: “A Amseɣɣar, yura aneɣ Musa, mařa immut i weryaz umas i ɣar iǧa tamɣart uca immut břa iḥenjiren, xenni ad yawi umas tamɣart nni, maḥend ad dd-yejj aḥenjir i umas. 
Tuɣa din sebɛa n wawmaten. Amezwar yiwi ict n temɣart, maca immut břa iḥenjiren. 
Yiwi wenni d wiss tnayen tamɣart nni uca uřa d netta immut břa iḥenjiren. 
Xenni wenni d wiss třata yiwi tamɣart nni uca ammu inneɣni ař wiss sebɛa. Mmuten nitni marra idsen, war dd-jjin ca iḥenjiren. 
Ɣar uneggar temmut temɣart ɛawed. 
Di tnukra i man wen zzaysen i ɣa tiři d tamɣart? Minzi marra sebɛa nni iwyen tt d tamɣart!” 
Inna asen Yasuɛ: “Ayt n ddunect-a iwyen timɣarin, u timɣarin ttwassmeǧacent i yeryazen. 
Maca inni ittwaḥesben sdaheǧen ad awḍen ɣar ddunect nni u ɣar tnukra zi taddart n imettinen, war ttiwyen timɣarin, u timɣarin war ttiřint i yeryazen. 
Maɣar war zemmaren ɛad ad mmten, minzi nitni am lmalakat u nitni d tarwa n AREBBI, minzi nitni dewřen d tarwa n tnukra. 
Maca zi jjihet n imettinen ad ttwassnekkaren, tuɣa issbeyyan Musa ɛawed umi iḥaja x cbarq ak-d isennanen, aqa SIDI inna: ‘NECC d AREBBI n Ibrahim d AREBBI n Isḥaq d AREBBI n Yaɛqub.’ 
Netta war iǧi ca d AREBBI n imettinen, maca n yinni iddaren, minzi ɣares Netta nitni marra ddaren.” 
Arrin-dd ca zeg imseřmaden n idlisen, nnan: “A Amseɣɣar, tessiwřed mliḥ aṭṭas!” 
Uca war zɛimen ɛad ad t sseqsan x ca. 
Inna asen: “Mammec zemmaren imseřmaden n idlisen ad inin belli Lmasiḥ d Mmis n Dawud? 
Dawud simant nnes iqqar deg wedlis n Izehhiden: ‘SIDI inna i Sidi inu: Qqim x ufusi inu, 
ař d ɣa ssarseɣ řɛedyan nnec sadu iḍaren nnec.’ 
Mařa Dawud isemma t ‘Sidi’, mammec ɣa yiři Netta d mmis?” 
Am tuɣa marra iwdan zemmaren ad sřen, inna i imeḥḍaren nnes: 
“Ḥḍam ixef nwem zeg imseřmaden n idlisen inni ittexsen ad uyuren s ijeǧaben iziraren, inni umi itteɛjib asen ad xasen seǧmen iwdan di řeswaq u ad qqimen x řekrasi iṣebḥen di temzidawin u x imucan imezwura ɣar imensiwen. 
Nitni ttᵉtten tudrin n tijjař am ttᵉttaren tiwhibin di ṭṭweɛ n tẓaǧatin nsen tizirarin. Aqa ina ad ksin ijj n řḥukm iqseḥ.” 
